text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Bafilipi 4:1-23
4 Ka baka leo, bana bešo bao ke le ratago le bao ke ba hlologetšego, lena lethabo la ka le mphapahlogo,+ ka tsela ye emang le tiile+ Moreneng, lena baratiwa.2 Ke eletša Ebodia le Sintike gore e be ba monagano o tee+ Moreneng.3 Ee, ke kgopela le wena modirišani wa ka wa kgonthe,*+ gore o tšwele pele o thuša basadi ba bao ba ilego ba katana ba bapelane le nna+ ditabeng tše dibotse gotee le Klemente gotee le badirišani ba ka+ ba bangwe ka moka, bao maina+ a bona a lego ka pukung ya bophelo.+4 Ka mehla thabang Moreneng.+ Ke tla buša ke re thabang!+5 Anke go lekalekana+ ga lena go tsebje bathong bohle. Morena o kgauswi.+6 Le se ke la belaela ka selo,+ eupša dilong tšohle tsebišang Modimo+ dikgopelo tša lena ka thapelo le ka topo+ gotee le ka go leboga;7 ke moka khutšo+ ya Modimo yeo e fetago kwešišo yohle ya batho e tla diša dipelo+ tša lena le matla a lena a monagano ka Kriste Jesu.8 Mafelelong bana bešo, dilo le ge e le dife tša therešo, dilo le ge e le dife tše di naganišišwago ka šedi, dilo le ge e le dife tše di lokilego, dilo le ge e le dife tše di sekilego,+ dilo le ge e le dife tše di rategago, dilo le ge e le dife tšeo go bolelwago gabotse ka tšona, dilo le ge e le dife tša bokwala le dilo le ge e le dife tše di tumišegago, tšwelang pele le naganišiša ka dilo tše.+9 Dilo tšeo le ithutilego tšona la ba la di amogela le go di kwa le go di bona go nna, tlwaelang go di dira;+ ke moka Modimo wa khutšo+ o tla ba le lena.10 Ke thaba kudu Moreneng gore bjale mafelelong le boetše le tshwenyega ka nna.+ Le ge le be le nagana ka nna, le be le hloka sebaka sa go bontšha seo.11 Ga ke bolele se ka gobane ke hloka dilo, ka ge ke ithutile gore go sa šetšwe gore maemo a ka a bjang, nna ke kgotsofalele seo ke nago le sona.+12 Ke tseba go hlaelelwa ke dilo+ e bile ke tseba le go atelwa ke tšona. Dilong tšohle le maemong ohle ke ithutile sephiri sa go khora le go swarwa ke tlala, go atelwa ke dilo le go di hloka.+13 Dilong tšohle ke na le matla ka baka la yo a mphago matla.+14 Lega go le bjalo, le dirile gabotse ka go ba le kabelo+ le nna tlaišegong ya ka.+15 Ge e le gabotse lena Bafilipi, le bile le tseba gore ka morago ga ge le ithutile ditaba tše dibotse gomme ke tloga Matsedonia, ga go na phuthego e nngwe ye e abelanego le nna tabeng ya go nea le go amogela, ge e se lena;+16 gobane gaešita le kua Thesalonika, le nthometše dinyakwa tša ka ka makga a mabedi.17 E sego gore ke nyaka mpho,+ eupša ke nyaka dienywa+ tše di tlišago mohola o oketšegilego pegong* ya lena.18 Lega go le bjalo, ke na le dilo tšohle tše ke di nyakago, e bile ke tše dintši. Ke tlaletšwe ke dilo ka ge bjale ke amogetše go Epaforodito+ dilo tšeo le di rometšego, monko o bose,+ sehlabelo se se amogelegago,+ se se kgahlišago kudu go Modimo.19 Modimo wa ka+ le yena o tla le nea ka botlalo dinyakwa tša lena+ ka moka go ya ka tekanyo ya mahumo+ a gagwe letagong ka Kriste Jesu.20 Bjale go Modimo wa rena le Tatago rena a go išwe letago go iša mehleng ya neng le neng.+ Amene.21 Ntumedišetšeng+ mokgethwa yo mongwe le yo mongwe yo a lego boteeng+ le Kriste Jesu. Bana bešo bao ba nago le nna ba a le dumediša.22 Bakgethwa bohle, eupša kudukudu ba ntlo ya Kesara, ba a le dumediša.+23 Anke botho bjo bogolo bja Morena Jesu Kriste bo be le moya wo le o bontšhago.+


c: text/html

text:
HOCKEYGODS IMAGESUPLOAD
over 3 years ago
Lego, Slap Shot Lego, Lego Hockey, Lego Street Hockey, Lego Puck, Lego Game, Lego Hockey Game, Custom Lego, Lego Hockey Player, Never Lego of the Puck
over 4 years ago
Lego, Lego Hockey, Lego Street Hockey, Lego Game, Lego Hockey Player, Lego Elvis, Elvis on Hockey Skates
over 4 years ago
Lego, 2010, Lego Hockey, Lego Street Hockey, Lego Game, Lego Hockey Player, Hockey Groom
over 4 years ago
Lego, 2004, Lego Hockey, NHL Street Hockey, Vintage Lego, Lego Street Hockey
All 4 images

robotstxt: allowed

filter: keep


text:
Thuto 1
Ditaba tše Dibotse ke Eng?
1. Ditaba tše di tšwago go Modimo ke dife?
Modimo o nyaka gore batho ba thabele bophelo mo lefaseng. O bopile lefase le dilo tšohle tšeo di lego go lona ka gobane a rata batho. Go se go ye kae, o tla gata mogato ka go nea batho ba dinageng ka moka bokamoso bjo bokaone. O tla imolla batho dilong tšeo di bakago tlaišego.
Ga go mmušo woo o ilego wa atlega go fediša bošoro, bolwetši goba lehu. Eupša go na le ditaba tše dibotse. Go se go ye kae, Modimo o tla dira gore Mmušo wa gagwe o tšeele mebušo ya batho legato. Balata ba wona ba tla ba le khutšo le boemo bjo bobotse bja tša maphelo.
2. Ke ka baka la eng ditaba tše dibotse di akgofile?
Tlaišego e tla fela ge feela Modimo a tloša batho ba babe mo lefaseng. (Tsefanya 2:3) Seo se tla direga neng? Lentšu la Modimo le boletše e sa le pele ka maemo ao ga bjale a tlaišago batho. Ditiragalo tša gona bjale di bontšha gore nako ya Modimo ya go gata mogato e kgauswi.
3. Re swanetše go dira eng?
Re swanetše go ithuta ka Modimo go tšwa Lentšung la gagwe, Beibele. E swana le lengwalo leo re le ngwaletšwego ke tate yo lerato. E re botša kamoo gona bjale re ka phelago gakaone le kamoo re ka thabelago bophelo bjo bo sa felego lefaseng nakong e tlago. Ke therešo gore ba bangwe ba ka no se rate taba ya gore o thušwa go kwešiša Beibele. Eupša o se ke wa dumelela motho a go thibela go ba le bokamoso bjo bokaone.
Ithute ka mo go Oketšegilego
Kgopela Thuto ya Mahala ya Beibele
Ke ka Baka la Eng o Swanetše go Ithuta Beibele?
Beibele e nea dikarabo tša dipotšišo tša bohlokwa go batho ba dimillione lefaseng ka bophara. Na o ka rata go ba yo mongwe wa bona?


text:
POLEDIŠANO | FRÉDÉRIC DUMOULIN
“Ke Kgodišegile Gore go na le Mmopi”
Ka nywaga e fetago e lesome, Frédéric Dumoulin o be a dutše a šoma e le monyakišiši wa ditšweletšwa tša tša kalafo Yunibesithing ya Ghent kua Belgium. Ka nako e itšego e be e le moilamodimo. Eupša ka morago Frédéric o ile a kgodišega gore Modimo o hlodile bophelo. Phafoga! e ile ya botšiša Frédéric—yoo ga bjale e lego yo mongwe wa Dihlatse tša Jehofa—ka modiro wa gagwe le tumelo ya gagwe.
Na o ile wa kgongwa ke bodumedi ge o sa le ngwana?
Ee. Mma o be a tsena kereke ya Roma Khatolika. Eupša ke itše ge ke bala ka dintwa tšeo go thwego ke tše kgethwa tša bodumedi, ka selekišwa ke kereke gomme ka se sa nyaka go kwa selo ka yona. Le gona ke ile ka bala ka madumedi ao e sego a Bokriste gomme ka bona gore le ona a fo swana. Ge ke na le nywaga e 14, ke be ke re go ata ga bomenetša bodumeding go hlatsela gore Modimo ga a gona. Ka gona ge ke be ke rutwa ka tlhagelelo sekolong, ke ile ka phetha ka gore bophelo bo bile gona ka tshepedišo ya tlhago.
Go tlile bjang gore o kgahlegele thutamahlale?
Ge ke be ke na le nywaga e šupa, ke ile ka fiwa maekrosekopo gomme e ile ya ba sebapadišwa sa ka sa mmamoratwa. Gare ga dilo tše dingwe ke be ke o diriša go hlahloba dikhunkhwane tše makatšago, tše bjalo ka dirurubele.
Ke eng seo se dirilego gore o nyake go tseba ka mathomo a bophelo?
Ge ke be ke na le nywaga e 22, ke ile ka kopana le mosadi yo mongwe wa rathutamahlale yo e bego e le Hlatse ya Jehofa. O be a dumela gore Modimo o hlodile bophelo. Seo se ile sa mmakatša kudu. Ke be ke nagana gore nka mo kgodiša gabonolo gore tumelo ya gagwe ke ya bošilo. Eupša ke ile ka makatšwa ke gore o be a nkaraba ka tsela yeo e bontšhago gore o tseba ditaba tša gagwe. Ke ile ka thoma go nyaka go tseba ka batho bao ba dumelago go Modimo.
Ka morago ga dikgwedi tše sego kae, ke ile ka kopana le Hlatse e nngwe yeo e bego e tseba ka tša kalafo. Ke ile ka dumela ge a be a nyaka go ntlhalosetša ditumelo tša gagwe, ka ge ke be ke nyaka go tseba lebaka leo batho ba dumelago go Modimo. Ke be ke nyaka go mo lemoša gore o forilwe.
Na o kgonne go mo kgodiša gore o forilwe?
Aowa, o mpaletše. Ke ile ka thoma go nyakišiša ka dithuto tšeo di bolelago ka mathomo a bophelo. Se se mmakaditšego ke gore borathutamahlale ba bangwe ba tumilego ba re gaešita le sele, e raragane kudu moo go sa kgonegego gore re ka re e tšwa lefaseng le. Ba bangwe ba bona ba nagana gore disele tše bjalo di tšwa sebakabakeng. Go na le dingangišano tše dintši mabapi le mathomo a bophelo.
Na go na le moo di dumelelanago gona?
Se se makatšago ke gore borathutamahlale ba bantši ba dumela gore ka tsela e itšego tshepedišo ya tlhago e dirile gore bophelo bo tšwe dilong tše di sa phelego. Ke ile ka thoma go ipotšiša gore, ‘Ge e ba ba sa tsebe gore bophelo bo bile gona bjang ntle le gore bo tšwe go Mmopi, ba tseba bjang gore bo bile gona ka tsela yeo?’ Ke ile ka thoma go hlahloba seo Beibele e se bolelago ka mathomo a bophelo.
Ke diphetho dife tšeo o di dirilego ka dithuto tša Beibele?
Nako le nako ge ke be ke ithuta Beibele, ke be ke kgodišega ka mo go oketšegilego gore e bolela therešo. Ka mohlala, borathutamahlale ba sa tšwa go hwetša bohlatse bja gore legohle le na le mathomo. Eupša temana ya mathomo ya Beibele yeo e ngwadilwego nywaga e 3 500 e fetilego, e re: “Mathomong Modimo o hlodile magodimo le lefase.” * Le gona ke lemogile gore ge Beibele e bolela ka thutamahlale, ga e ke e bolela maaka.
Le gona ke lemogile gore ge Beibele e bolela ka thutamahlale, ga e ke e bolela maaka
Na tsebo ya gago ka thutamahlale e dirile gore o thatafalelwe ke go dumela go Modimo?
Aowa. Ge ke be ke thoma go dumela go Modimo, ke be ke šetše ke na le nywaga e meraro ke ithutela thutamahlale yunibesithing. Go fihla le lehono le, ge ke ithuta se sengwe ka go hlangwa ga dilo tše di phelago, ke kgodišega ka mo go oketšegilego gore go na le Mmopi.
Na o ka re fa mohlala wa se?
Ee. Ke ithutile kamoo dihlare tša kalafo le ditwatši di kgomago diphedi ka gona. Selo seo se hlamilwego seo se mmakatšago ke tsela yeo bjoko bja rena bo šireleditšwego ka yona dilong tše kotsi le di paketherieng. Go na le legora leo le aroganyago madi a rena go disele tša rena tša bjoko.
Taba yeo e go makatša ka’ng?
Ka nywaga e fetago e lekgolo, banyakišiši ba lemogile gore dilo tšeo di tsenago mading di ya dikarolong ka moka tša mmele—ka ntle le bjokong le lerapong la mokokotlo. Seo se a mmakatša, ka ge go na le ditšhika tše dinyenyane tše dintši tšeo di kgokaganego tšeo di išago madi diseleng ka moka tša bjoko. Disele ka moka tša bjoko di a hlwekišwa, di a fepša gomme tša hwetša moya o hlwekilego o lego mading. Ka gona go tla bjang gore madi a rena a dule a arogane le disele tša rena tša bjoko? Seo se be se sa kwešišege ka nywaga e mentši.
Legora leo le šoma ka tsela efe?
Ditšhika tšeo o ka di bonago feela ka microscope ga di swane le diphaephe tša polasitiki tšeo di thibelago seo se lego ka gare go tšwa. Mahlakore a ditšhika tšeo a dirilwe ka disele. Disele tše di dumelela dilo tše itšego le diphedi tše dinyenyane di feta go tšona le go phatša magareng ga tšona. Eupša disele tšeo di lego ditšhikeng tša bjoko bja rena di fapane. Di tloga di swaragane. Disele tše le go kgokagana ga tšona go a makatša. Dikarolo tše itšego tšeo di raraganego di kgonthišetša gore dilo tše bjalo ka oksitšene, carbon dioxide le glucose di feta mading le bjokong ka tsela e rulagantšwego. Eupša dilo tše dingwe, diprotheine le disele di a thibelwa. Ka gona legora la madi la bjoko le šoma ka tekanyo e itšego ya dimolekule go tšweletša magora a dikhemikhale le a mohlagase. Go ya ka nna, dilo tše bjalo tšeo di hlamilwego di be di ka se fo tšwelela ka mohlolo.


text:
MOROKAMI No. 4 2017 | Beibele e Re’ng ka Bophelo le Lehu?
O Nagana’ng?
Na ge re ehwa ke thato ya Modimo? Beibele e re: “[Modimo] o tla phumola megokgo ka moka mahlong a bona gomme lehu le ka se hlwe le sa ba gona.”—Kutollo 21:4.
Morokami wo o hlalosa seo Beibele e se bolelago ka bophelo le lehu.
TABA YA LETLAKALA LA KA NTLE
Na ge Motho a Hwile o sa Tšwela Pele a Phela?
Ka ge go na le dikgopolo tše di fapafapanego mabapi le gore go direga eng ka rena ge re hwile, gona re ka hwetša kae dikarabo tša nnete mabapi le taba ye?
TABA YA LETLAKALA LA KA NTLE
Seo Beibele e se Bolelago ka Bophelo le Lehu
Na go na le karolo e nngwe ya rena yeo e tšwelago pele e phela lefelong le lengwe ka morago ga ge re hwile? Na re na le moya o sa hwego? Bahu ba kae?
Ge wa Lapa Goba Mogwera a Babja wa go hwa
Ba lapa ba ka homotša bjang le go hlokomela wa lapa yo a babjago wa go hwa? Bahlokomedi ba ka swaragana bjang le maikwelo a fapafapanego ao ba ka lebeletšanago le ona nakong ya ge ba hlokometše molwetši?
Elias Hutter le Dibeibele tša Gagwe tša Moswananoši tša Seheberu
Elias Hutter, e lego seithuti sa lekgolong la bo-16 la mengwaga, o ile a phrintha Dibeibele tše pedi tša Seheberu tšeo di bilego le mohola kudu.
Re Ithuta Eng ka Tlhaka e Nyenyane ya Seheberu?
Jesu o be a e ra gore’ng ge a be a bolela ka tlhaka e nyenyane ditlhakeng tša Seheberu?
Lefase la Paradeise—Na ke Toro Goba le tla ba Gona ka Nnete?
Taba ya gore go kile gwa ba le paradeise lefaseng e be e tloga e kgahla batho go theoša le histori. Na paradeise e bjalo e ka tsoga e bile gona gape?
Beibele e Re’ng?
Go bonagala dipelaelo e le karolo ya bophelo. Na di ka fela?
Dihlogo tše Dingwe tša Inthaneteng
Ke ka Baka La’ng Batho ba Ehwa?
Karabo ya Beibele ya potšišo ye e nea khomotšo le kholofelo.


text:
OCTOBER 9, 2014
DITABA TŠA LEFASE KA BOPHARA
Dihlatse tša Jehofa di Tšea Kgato go Thibela Bolwetši bja Ebola
NEW YORK—Ge bolwetši bja Ebola bo dutše bo hlasela Bodikela bja Afrika, Dihlatse tša Jehofa di tšwela pele go ruta ditho tša tšona ka bolwetši bjo.
Ka morago ga go lemoga gore twatši ya Ebola e hweditšwe kua Guinea le go aparela ka lebelo go fihla Liberia le Sierra Leone, diofisi tša makala tša seleteng seo tša Dihlatse tša Jehofa di ile tša romela ka go akgofa mangwalo ao a bego a nea temošo ka bolwetši bjo diphuthegong tšeo di bego di le dinageng tše tše tharo. Ka go diriša ditlhahlo le ditšhišinyo go tšwa mekgatlong ya mmušo ya tikologong yeo, mangwalo ao a be a hlalosa dikotsi tša twatši ye, kamoo e fetelago ka gona le gore ke dikgato dife tša maleba tšeo di ka tšewago go thibela go phatlalala ga bolwetši bjo. Collin Attick e lego mmoleledi wa Dihlatse tša Jehofa kua Sierra Leone o boletše gore: “Go ba lefelong leo malwetši a šoro a sa kwešišwego gabotse le mabarebare a mantši a moo Ebola e tšwago gona, batho ba bantši ba be ba gakanegile mathomong ba sa tsebe seo ba swanetšego go se dira. Eupša ge ditho tša phuthego ya rena di ekwa ka ditaelo tšeo di neilwego Holong ya Mmušo, di ile tša tšea kgato ka go se dika dike.”
Ka July, baemedi ba basepedi ba Dihlatse tša Jehofa ba ile ba thoma go dira diketelo tše kgethegilego tša matšatši a mabedi diphuthegong ka moka tša Sierra Leone le Guinea. Diketelo tše di be di akaretša polelo yeo e bego e re: “Go Kwa go Phološa Maphelo,” ka morero wa go lemoša batho ka mekgwa yeo e šomago ya go thibela bolwetši bjo le go ba kgothaletša go dula ba latela ditlhahlo tšeo di newago. Diketelo tše di tla tšwela pele go fihla ka November 2014. Go oketša moo, Dihlatse di ile tša dira mafelo a go hlapa diatla ka meetse ao a tswakilwego le bleach mejakong ya mafelo a tšona a borapedi (ao a tsebjago e le Diholo tša Mmušo) kua Guinea, Liberia le Sierra Leone. Dihlatse tše dintši dinageng tšeo di latela mohlala wo, ka go dira mafelo a go hlapa diatla magaeng a tšona.
Go ya ka pego yeo e dirilwego ka October 1, 2014 ke mokgatlo wa tša maphelo (World Health Organization), batho ba 7 178 ba šetše ba fetetše ke bolwetši bjo gomme ba fetago 3 300 ba šetše ba bolailwe ke bolwetši bja Ebola kua Bodikela bja Afrika, gomme go sa letetšwe gore dipalopalo tše di hlatloge. Go fihla ka October 2, gare ga Dihlatse tše 2 800 tša kua Guinea le Sierra Leone, mosadi o tee wa Hlatse yo e bego e le mooki o ile a fetelwa ke twatši ya Ebola gomme a hlokofala ka September 25, 2014. Gare ga Dihlatse tše 6 365 kua Liberia, tše 10 di bolailwe ke bolwetši bjo; tše tshelela tša tšona e be e le bašomedi ba tša maphelo. Gaešita le ge bjale twatši ye e phatlaletše go fihla Nigeria, ga go le o tee wa Dihlatse tša Jehofa yo a fetetšwego ke bolwetši bjo. Go oketša moo, ga go baromiwa ba Dihlatse ba dinageng tšeo bao ba fetetšwego ke twatši ye; ka ge nakong yeo baromiwa ba bantši ba be ba le maikhutšong goba dikopanong tša ditšhabatšhaba kua Yuropa le United States. Ba bangwe ba sa tšwa go boela medirong ya bona ya boromiwa gomme ba latela ditaelo mabapi le go thibela bolwetši bjo go tšwa ofising ya lekala ya lefelong leo. Baromiwa ba bangwe ba sa palelwa ke go boa ka baka la go thibelwa ga difofane le maemo a mangwe.
Dikomiti tša Tlhakodišo tša baithaopi ba Dihlatse di thuša Dihlatse tša lefelong leo ka go hlokomela dinyakwa tša malapa a tšona le barapedigotee le tšona kua dinageng tšeo di hlasetšwego kudu ke Ebola tša Bodikela bja Afrika. Thomas Nyain, Sr., mmoleledi wa Dihlatse tša Jehofa kua Liberia o boletše gore: “Go latela melao ya motheo ya Beibele mabapi le bohlweki le go dula o nnoši ge o babja go re thušitše go lebeletšana le boemo bjo. Ka ge re le Dihlatse tša Jehofa, re phema gape le mekgwa yeo e sego ya mangwalo ya go boloka. Se e bile tšhireletšo go rena ka moka, kudukudu nakong ye ya mathata.”
Kua Sierra Leone, go ile gwa gašwa seteišeneng sa radio sa tikologong yeo kamoo Dihlatse tša Jehofa di thušitšego ditho tša tšona le bao e sego Dihlatse go thibela twatši ye ya Ebola. Bahlankedi ba mmušo ba ile ba kgopela gore komiti ya tlhakodišo ya Dihlatse e thuše mekgatlo ya mmušo ya seleteng seo.
J. R. Brown, mmoleledi wa ditšhabatšhaba ntlongkgolo ya lefase ka bophara ya Dihlatse kua New York o boletše gore: “Re kgothatšwa ke go bona barapedigotee le rena kua Bodikela bja Afrika ba le šedi ge ba dutše ba tšwela pele ka mediro ya bona ya moya le go ruta batho ka Beibele go fihla bokgoleng bjoo ba ka bo kgonago. Bana babo rena le dikgaetšedi le ba bangwe bao ba lebeletšanego le ditlamorago tša twatši ya Ebola ba menaganong le dithapelong tša rena.”
Ba Ditaba:
Bakeng sa Ditšhabatšhaba: J. R. Brown, Ofisi ya Boditšhabatšhaba, mogala +1 718 560 5000
Guinea: Thierry Pourthié, mogala +224 631 40 96 50
Liberia: Thomas Nyain, Sr., mogala +231 886 513 414
Nigeria: Paul Andrew, mogala +234 7080 662 020
Sierra Leone: Collin Attick, mogala +232 77 850 790


text:
TŠA MOLAO LE DITOKELO TŠA BATHO
Russia
Kgoro ya Tsheko e Phagamego ya Russia e Kgonthišetša Kahlolo e Dirilwego ya go Thibela Mediro ya Dihlatse tša Jehofa
Kgoro ya Tsheko e Phagamego ya Russia e ganne boipiletšo bja Dihlatse gomme ya se fetoše phetho ya yona yeo e e dirilego ka di-20 tša April. Dihlatse tša Jehofa kua Russia di tla ipiletša go ECHR le Komiting ya Ditšhaba tše Kopanego ya Ditokelo tša Batho.
Phetho ya Kgoro ya Tsheko e Phagamego ya Russia e Dirile Gore Dihlatse tša Jehofa di Tlaišwe
Phetho ye e dirilwego kgahlanong le Dihlatse e bontšha lenyatšo e bile e dirile gore batho ba bangwe le badiredi ba mmušo ba tlaiše Dihlatse.
Consuelo Madrigal, Ramolao yo e Kilego ya ba Moahlodi yo Mogolo wa Sepania
“Ga ke bone [Dihlatse tša Jehofa] di le kotsi le ganyenyane.”


text:
KOPELO 96
Puku ya Modimo ke Lehumo
1. Go na le puku yeo ’taba tša yona
Di fago khutšo le kholofelo.
E re ruta ka dilo tše bohlokwa
Tše di fago batho kholofelo.
Puku yeo e botse ke Beibele.
E ngwadilwe ka thušo ya moya
Ke batho ba ba ratago Jehofa,
E bile ba hlahlwa ke yena mong.
2. Ba ngwadile ka tlholo ya Modimo,
Ge a bopa legohle ka matla,
Le ge motho a be a se na sebe,
Le ge a rakwa Paradeiseng.
Ba buša ba re botša ka morongwa
Wa go nyatša le go se kwe Mmopi.
Go se kwe gwa baka sebe le dillo,
Fela Jah o tla lokiša dilo.
3. Lehono rena re thabile kudu
Ka ge go buša Mmušo wa Kriste.
Jehofa mo nakong ye o phološa
Ba lego lehlakoreng la gagwe.
Ditaba tše re di hwetša ka pukung
Ya bohlokwa go di feta tšohle.
E re nea khutšo e kgolo kudu,
Re swanetše go bala puku ye!
(Bona le 2 Tim. 3:16; 2 Pet. 1:21.)


text:
RUTA BANA BA GAGO
Modimo a ka kwa Bohloko
—Kamoo re ka mo Thabišago ka Gona
Na o kile wa kwa bohloko kudu moo o ilego wa ba wa lla?— * Ka moka ga rena re ka ba re kile ra ikwa bjalo. Lega go le bjalo, ka dinako tše dingwe, re ka no se kwešwe bohloko mmeleng. Motho yo mongwe a ka bolela dilo tše mpe ka rena tšeo e sego tša therešo. Seo se ka re kweša bohloko, akere?— Modimo le yena a ka kwa bohloko ge go bolelwa maaka ka yena. Anke re bolele ka se gomme re bone gore re ka thabiša Modimo bjang go e na le go mo kweša bohloko.
Beibele e re batho ba bangwe bao ba bego ba re ba rata Modimo ba ile ba “mo kweša bohloko.” Ee, ba ile ‘ba kweša Modimo bohloko’! Ke therešo gore ga go yo a ka kwešago mmele wa Jehofa Modimo bohloko. Ke yo matla ohle. Ka gona, anke re bone gore ke ka baka la eng Jehofa a ekwa bohloko ge re sa dire seo a rego re se dire.
Batho ba babedi ba pele bao Jehofa a ba bopilego mo lefaseng ba ile ba mo kweša bohloko kudu. Ba babedi ba ba ile ba bewa Paradeiseng mo lefaseng yeo e bitšwago ‘serapa sa Edene.’ Batho bao ba babedi e be e le bomang?— Ee, e be e le Adama gomme gwa latela Efa. Anke re bone gore ba dirile eng seo se ilego sa kweša Jehofa bohloko.
Ka morago ga gore Jehofa a ba bee serapeng seo, o ile a ba botša gore ba se hlokomele. Le gona o ile a ba botša gore ba ka ba le bana le go dula mmogo serapeng seo ba sa hwe. Eupša pele ga ge Adama le Efa ba ka ba le bana, go ile gwa direga selo sa go tšhoša. Na o tseba gore selo seo e be e le eng?— Morongwa o ile a tutuetša Efa gomme ka morago a tutuetša le Adama gore a se kwe Jehofa. Anke re bone gore se se diragetše bjang.
Morongwa o ile a dira gore noga e bonagale eka e a bolela. Efa o ile a thabela seo a se kwelego—noga e be e itše o tla “swana le Modimo.” Ka gona o ile a dira seo noga e mmoditšego gore a se dire. Na o tseba gore selo seo e be e le eng?—
Efa o ile a ja seenywa sa sehlare seo Jehofa a bego a boditše Adama gore ba se je tša sona. Pele Modimo a bopa Efa, o be a boditše Adama gore: “O ka ja wa ba wa kgotsofala ka se se tšwago sehlareng se sengwe le se sengwe sa mo serapeng. Eupša ge e le sehlare sa go tseba botse le bobe o se ke wa ja tša sona, gobane mohlang o ka jago tša sona o tla hwa lehu.”
Efa o be a tseba molao woo. Lega go le bjalo, o ile a tšwela pele a lebeletše sehlare seo, gomme a se bona “se loketše go ka jewa le gore ke selo se se kganyogwago ke mahlo . . . Ka gona mosadi a fula seenywa sa sona a se ja.” Ka morago o ile a nea Adama seenywa seo, gomme “le yena a ja.” O nagana gore ke ka baka la’ng a dirile seo?— E be e le ka gobane Adama o be a rata Efa kudu go feta go rata Jehofa. O ile a kgetha go mo thabiša go e na le go thabiša Modimo. Eupša go kwa Jehofa go bohlokwa kudu go feta go kwa motho le ge e ka ba ofe!
Na o sa gopola noga yeo e boletšego le Efa? Go etša ge motho a ka dira gore popi e bonagale eka e a bolela, go na le motho yo a dirilego gore noga yeo e bonagale eka e a bolela. Lentšu leo le bego le etšwa go noga e be e le la mang?— E be e le lentšu la “noga ya kgale yeo e bitšwago Diabolo le Sathane.”
Na o a tseba gore o ka thabiša Jehofa bjang?— O ka dira seo ka go dula o leka go mo kwa. Sathane o re a ka dira gore batho ka moka ba dire seo yena a se nyakago. Ka gona Jehofa o re botša seo a re kgothaletšago sona ka gore: “Morwa [goba morwedi] wa ka, hlalefa gomme o thabiše pelo ya ka, gore ke kgone go fetola yo a nkwerago.” Sathane o kwera Jehofa. O re a ka dira gore batho ka moka ba tlogele go Mo hlankela. Ka gona thabiša Jehofa ka go mo kwa le go mo hlankela! Na o tla leka ka matla go dira seo?—
Bala ka Beibeleng ya gago
^ ser. 3 Ge e ba o bala le ngwana, thaladi ke ya go go gopotša gore o khutše gomme o kgothaletše ngwana go ntšha sa mafahleng.


text:
Lengwalo
ISBN:
9781431026890
Language:
Sepedi/N-Sotho
Published Date:
2015
Publisher:
Macmillan South Africa
Format:
ePub
eBook Price:
R 68.95
Lengwalo ke paditseka yeo e lego mabapi le polao ya go makatša. Bagononelwa polaong ye ke moanegwathwadi e lego Letshela le mosadi wa mogwera wa gagwe. Paditseka ye e kgethetšwe barutwana ba mphato wa 10 ke ba Kgoro ya Th uto ya Motheo, yona e obamela dinyakwa ka moka tša Setatamente sa Pholisi ya Lenaneothuto le Kelo (SEPHOLEKE) le dinyakwa tša ditlhahlobo tša Mphato wa 10 tša Sepedi Leleme la Gae.


text:
KAROLO 3
Kamoo le ka Rarollago Mathata
“Ratanang ka lerato le le tseneletšego, gobane lerato le bipa dibe tše dintši.”—1 Petro 4:8
Ge wena le molekane wa gago le thoma bophelo gotee, go tla ba le mathata a fapafapanego. A ka bakwa ke go fapana ga lena ka dikgopolo, maikwelo le kamoo le lebelelago bophelo ka gona. Goba mathata a ka rotošwa ke maemo a sa letelwago goba dilo tše dingwe tša ka ntle ga lenyalo.
Re ka lekega go hlokomologa mathata a rena, eupša Beibele e re eletša gore re lebeletšane le ona. (Mateo 5:23, 24) Le tla hwetša ditharollo tše kaonekaone tša mathata a lena ka go diriša melao ya motheo ya Beibele.
1 BOLEDIŠANANG KA BOTHATA
SEO BEIBELE E SE BOLELAGO: Go na le “nako ya go bolela.” (Mmoledi 3:1, 7) Kgonthišetšang gore le fetša nako le bolela ka bothata bja lena. Botša molekane wa gago kamoo o ikwago ka gona le seo o se naganago ka bothata bjoo. Ka mehla o “bolele therešo” le molekane wa gago. (Baefeso 4:25) Le ge o ikwa gore o a befelwa, phema go lwa. Karabo e boleta e ka dira gore go bolela ka selo se bonolo go se ke gwa fetoga ntwa.—Diema 15:4; 26:20.
Gaešita le ge le sa dumelelane, dula o na le lešoko, o sa lebale go bontšha molekane wa gago lerato le tlhompho. (Bakolose 4:6) Lekang go rarolla bothata ka pela ka mo go ka kgonegago, gomme le se ke la kgaotša go boledišana.—Baefeso 4:26.
SEO SE KA DIRWAGO:
Beang nako e swanetšego bakeng sa go bolela ka bothata
Ge e le nako ya gago ya gore o theetše, phema go tsena molekane wa gago ganong. Le wena o tla hwetša nako ya go bolela
2 THEETŠA GOMME O KWEŠIŠE
SEO BEIBELE E SE BOLELAGO: “Le bontšhaneng borutho seng sa lena. Go bontšhaneng kgodišo, etelelang pele.” (Baroma 12:10) Tsela yeo o theetšago ka yona e bohlokwa. Leka go kwešiša pono ya molekane wa gago ka ‘kwelobohloko . . . le ka boikokobetšo.’ (1 Petro 3:8; Jakobo 1:19) O se ke wa itira eka o theeditše. Ge go kgonega, beela ka thoko seo o se dirago gomme o theetše molekane wa gago ka kelohloko, goba o mo kgopele ge e ba le ka boledišana ka taba yeo ka morago. Ge o tšea molekane wa gago e le sebapadigotee e sego mophenkgišani wa gago, o ka se ke wa “akgofela go kgopišega moyeng.”—Mmoledi 7:9.
SEO SE KA DIRWAGO:
Tšwela pele o theeditše ka monagano o bulegilego, gaešita le ge seo o se kwago se sa go kgahle
Leka go kwešiša seo a lekago go se bolela. Ela hloko boitšhišinyo bja mmele bja molekane wa gago le segalo sa lentšu
3 TŠEANG KGATO
SEO BEIBELE E SE BOLELAGO: “Boitapišo bja mohuta le ge e le ofe bo a hola, eupša go bolela feela ka molomo go a diitša.” (Diema 14:23) Go dumelelana ka tharollo e botse ga se gwa lekana. Le swanetše go tšea kgato ka seo le dumelelanego ka sona. Se se ka akaretša go šoma ka thata le maiteko a magolo, eupša mafelelong se a putsa. (Diema 10:4) Ge le šoma gotee bjalo ka sehlopha, le tla “hwetša moputso o mobotse” ka baka la boitapišo bja lena.—Mmoledi 4:9.
SEO SE KA DIRWAGO:
Dirang phetho ya gore yo mongwe le yo mongwe o tla tšea kgato efe go rarolleng bothata bja lena
Nako le nako, hlahlobang tšwelopele ya lena
Ithute ka mo go Oketšegilego
PHAFOGA!
Kamoo o ka Bago Motheetši yo Botse
Go theetša ka šedi ga e fo ba bokgoni, eupša ke pontšho ya lerato. Ithute kamoo o ka bago motheetši yo botse.
PHAFOGA!
Kamoo go ka Phengwago Polelo e Gobatšago
O ka dira’ng ge e ba wena le molekane wa gago le dumeletše mantšu a gobatšago a kgoma tswalano ya lena?
PHAFOGA!
Kamoo le ka Kgaotšago “go se Boledišane”
Go tla bjang gore banyalani ba bangwe ba fihle boemong bja go se boledišane, gomme ba ka dira eng gore ba rarolle go se kwešišane ga bona?


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Baroma 6:1-23
6 Ka baka leo, re tla re’ng? Na re tla tšwela pele sebeng e le gore botho bjo bogolo bja Modimo bo ate?+2 Le gateetee! Ka ge re hwile mabapi le sebe,+ re ka tšwela pele bjang re sa dutše re phela go sona?+3 Goba na ga le tsebe gore ka moka ga rena bao re kolobeleditšwego go Kriste Jesu+ re kolobeleditšwe lehung la gagwe?+4 Ka baka leo re ile ra bolokwa+ le yena ka kolobetšo ya rena ya go kolobeletšwa lehung la gagwe, e le gore go etša ge Kriste a ile a tsošwa bahung ka letago la Tate,+ le rena ka mo go swanago re sepele boemong bjo bofsa bja bophelo.+5 Gobane ge e ba re bile batee le yena lehung le le swanago le la gagwe,+ ka kgonthe re bile re tla ba batee le yena tsogong e swanago le ya gagwe;+6 ka ge re tseba gore semelo sa rena sa kgale se ile sa kokotelwa koteng le yena,+ e le gore mmele wa rena wa sebe o dirwe o se nago matla,+ e le gore re se ke ra hlwa re tšwela pele re le bahlanka ba sebe.+7 Gobane yo a hwilego o hunologile sebeng sa gagwe.+8 Godimo ga moo, ge e ba re hwile le Kriste, re dumela gore re bile re tla phela le yena.+9 Gobane re a tseba gore Kriste, ka ge bjale a tsošitšwe bahung,+ ga a sa hwa;+ lehu ga le sa mmuša.10 Gobane lehu leo a le hwilego, o le hwile mabapi le sebe gatee ya ba moka;+ eupša bophelo bjo a bo phelago, o bo phela mabapi le Modimo.+11 Ka mo go swanago le lena itšeeng le hwile+ e le ka kgonthe mabapi le sebe, eupša le phela+ mabapi le Modimo ka Kriste Jesu.12 Ka gona le se ke la dumelela sebe se tšwela pele se buša e le kgoši+ mebeleng ya lena e hwago e le gore le kwe dikganyogo tša yona.+13 Le gona le se ke la tšwela pele le gafela ditho tša lena sebeng+ e le dibetša tša go se loke,+ eupša ikgafeleng Modimo le le bao ba phelago+ go tšwa bahung, le ditho tša lena le di gafele Modimo e le dibetša+ tša toko.14 Gobane sebe ga se sa swanela go le buša, ka ge le se tlase ga molao+ eupša le le tlase ga botho bjo bogolo bja Modimo.+15 Go latela’ng? Na re tla dira sebe gobane re se tlase ga molao+ eupša re le tlase ga botho bjo bogolo bja Modimo?+ Le gateetee!16 Na ga le tsebe gore ge e ba le tšwela pele le ikgafela motho le ge e le mang le le bahlanka ba ba kwago, le bahlanka ba yoo le mo kwago?+ Le ba bahlanka ba sebe+ se se lebišago lehung+ goba ba go kwa+ mo go lebišago tokong.+17 Eupša a go lebogwe Modimo gore le be le le bahlanka ba sebe, eupša le bile ba kwago go tšwa pelong, la kwa mohuta woo wa thuto wo le ilego la gafelwa go wona.+18 Ee, ka ge le lokolotšwe+ sebeng, le bile bahlanka+ ba toko.+19 Ke bolela ka mokgwa wa batho ka baka la bofokodi bja nama ya lena+ gobane go swana le ge le gafa ditho tša lena+ e le bahlanka ba go se hlweke+ le go hloka molao mo go lebišago go hlokeng molao, ka baka leo bjale gafang ditho tša lena e le bahlanka ba toko yeo e lebišago bokgethweng.+20 Gobane ge le be le le bahlanka ba sebe,+ le be le sa laolwe ke toko.21 Ka gona dienywa+ tšeo le bego le di buna ka nako yeo ke dife? Ke dilo+ tšeo bjale di le hlabišago dihlong. Gobane pheletšo ya dilo tšeo ke lehu.+22 Lega go le bjalo, ka ge bjale le ile la lokollwa sebeng eupša la ba bahlanka ba Modimo,+ le buna dienywa+ tša lena ka tsela ya bokgethwa gomme mafelelong le tla buna bophelo bjo bo sa felego.+23 Gobane moputso woo sebe se o lefago ke lehu,+ eupša mpho+ yeo Modimo a e neago ke bophelo bjo bo sa felego+ ka Kriste Jesu Morena wa rena.+


text:
Ruta Bana ba Gago
Batswadi, dirišang dikanegelo tše go ruta bana ba lena dithuto tše bohlokwa tša ka Beibeleng.
Matseno
Mantšu ao a lego ka pukung ya Doiteronomio a ka go hlahla ge o dutše o godiša bana ba gago.
Sephiri Seo re Thabelago go se Tseba
Beibele e bolela ka sephiri se sengwe se segolo seo e se bitšago “sephiri se sekgethwa.” Na o ka rata go tseba ka Sephiri seo?
Rebeka o be a Nyaka go Thabiša Jehofa
Re ka dira eng gore re swane le Rebeka? Bala taba ye gore o ithute ka yena.
Rahaba o Ile a ba le Tumelo go Jehofa
Ithute kamoo Rahaba le ba gabo ba ilego ba phologa ka gona ge Jeriko e be e fedišwa.
O Ile a Thabiša Tatagwe le Jehofa
Morwedi wa Jefeta o ile a phetha kholofetšo efe? Re ka mo ekiša bjang?
Samuele o Ile a Dula a Dira Dilo tše di Lokilego
O ka ekiša bjang Samuele gomme wa dira dilo tše di lokilego gaešita le ge batho ba bangwe ba dira dilo tše mpe?
Dafida o be a sa Tšhabe Selo
Bala pego ye e kgahlišago ya Beibele gomme o ithute ka seo se dirilego gore Dafida a be le sebete kudu.
Na o Fela o Lewa ke Bodutu le go Boifa?
Jehofa o ile a botša Eliya go re’ng ge a be a ikwa a le nnoši? O ka ithuta eng go seo se diragaletšego Eliya?
Josia o be a na le Bagwera ba go Loka
Beibele e re botša gore go be go le thata kudu gore Josia a dire se se lokilego. Ithute kamoo bagwera ba gagwe ba mo thušitšego ka gona.
Jeremia ga se a ka a Tlogela go Bolela ka Jehofa
Ke ka baka la eng Jeremia a se a ka a tlogela go bolela ka Modimo le ge batho ba be ba mo kwera le go mo galefela?
Jesu ka Mehla o be a Ekwa
Ga se ka mehla go lego bonolo go kwa batswadi ba gago. Ithute kamoo mohlala wa Jesu o ka go thušago ka gona.
Ba Ngwadile ka Jesu
Ithute ka bangwadi ba Beibele ba seswai bao ba phetšego ka nako e tee le Jesu gomme ba ngwala ka bophelo bja gagwe.
Motlogolo wa Paulo o be a na le Sebete
Lesogana le le ile la phološa bophelo bja malome wa lona. Le ile la dira eng?
Timotheo o be a Nyaka go Thuša Batho
O ka dira eng gore o be le bophelo bjo bo thabišago le bjo bo kgahlišago kudu go swana le Timotheo?
Mmušo wo o Tlago go Buša Lefase ka Moka
Bophelo bo tla be bo le bjang ge Jesu a buša lefase? Na o tla rata go ba moo?


text:
Kamoo o ka Fenyago go Ikwa o sa Šireletšega
GA GO na selo seo se bonagalago se sa kgone go itirela selo go swana le lesea. Ge re belegwa, re be re ithekgile ka mo go feletšego ka batswadi ba rena gore ba re šireletše. Ge re be re ithuta go sepela, re be re kopana le batho bao re sa ba tsebego bao ba re fetago ka botelele ba etša dinatla. Re be re ba tšhoga ntle le ge batswadi ba rena ba be ba le kgauswi. Lega go le bjalo, re be re ikwa re šireletšegile ge re kakatlela mma goba tate ka seatla.
Ge re sa le bana, go phela ga rena gabotse go be go ithekgile ka gore batswadi ba rena ba re rate le go re kgothatša. Go lemoga gore batswadi ba rena ba a re rata go be go dira gore re ikwe re šireletšegile le go feta. Ge ba be ba re kgonthišetša gore re dira gabotse, re be re ikwa re ikholofela le go feta e bile re ntšha ka ga tšhwene.
Ge re dutše re gola, bagwera ba kgauswi le bona ba be ba re dira gore re ikwe re šireletšegile. Re be re phuthologa ge re na le bona gomme ba be ba dira gore re se tšhoge ge re le sekolong.
Go ba gona, dikgopolo tšeo di hlalosa nako e kaonekaone ya bjaneng. Bafsa ba bangwe ba ba le bagwera ba sego kae ba kgauswi mola bana ba bantši kudu ba hwetša thekgo e nyenyane go batswadi ba bona. Melissa * o ipobola ka gore: “Ka mehla ge ke bona diswantšho tša malapa ao a nago le botee a dira dilo mmogo, ke fela ke nagana gore: ‘Ke duma eka nkabe ke ile ka thabela seo ge ke sa le ngwanenyana.’” Mohlomongwe le wena o ikwa ka mokgwa woo.
MATHATA A GO GODIŠWA O IKWA O SA ŠIRELETŠEGA
Mohlomongwe o be o sa ikholofele ge o be o sa gola. O ka ba o be o sa ratwe kudu le go kgothatšwa. Go ka direga gore o sa gopola ge batswadi ba gago ba be ba dula ba elwa, e lego selo seo se ilego sa senya lenyalo la bona, mohlomongwe ka phošo o ile wa ipea molato ka karogano ya bona. Goba se sebe le go feta, mohlomongwe yo mongwe wa batswadi ba gago o be a go goboša mmeleng goba ka mantšu.
Ngwana yo a ikwago a sa šireletšega a ka itshwara bjang? Ba bangwe ba diriša dihlaretagi goba ba nwa kudu bofseng bja bona. Ba bangwe ba tsenela dihlopha tša disenyi e le ge ba nyaka go ikwa ba amogelega. Bafsa bao ba ikwago ba sa šireletšega ba ka itahlela maratong, e le ge ba tsoma go ratwa le go swarwa ka borutho. Lega go le bjalo, gantši ditswalano tše bjalo ga di swarelele, e bile karogano e bakela motho gore a ikwe a sa šireletšega le go feta.
Bafsa bao ba hlaselegago gabonolo bao ba phemago go dira diphošo tše bjalo tše dikgolo, ba ka no gola ba ikwa ba se bohlokwa gakaalo. Ana o hlalosa gore: “Ke be ke kgodišegile gore ga ke na mohola, ka ge mma a be a phela a mpotša seo. Ga ke gopole a ntheta goba a ntshwara ka lerato.”
Tsela yeo re godišitšwego ka yona ga se yona e nnoši e re bakelago go ikwa re sa šireletšega. Re ka ikwa re sa šireletšega ka baka la tlhalo e kwešago bohloko, diteko tša botšofadi goba go tshwenyega ka ponagalo ya rena ya ka ntle. Go sa šetšwe gore sebaki ke sefe, seo se ka re amoga lethabo le go senya tswalano ya rena le ba bangwe. Re ka dira’ng go fenya maikwelo ao?
MODIMO O NA LE TABA LE RENA
Re swanetše go tseba gore thušo e a hwetšagala. Ka moka ga rena re na le motho yoo a ka re thušago, motho yo a nyakago go re thuša, e lego Modimo ka boyena.
Wo ke molaetša woo Modimo a o rometšego ka moporofeta Jesaya, o rego: “O se ke wa lealea [goba, “belaela”] gobane ke Modimo wa gago. Ke tla go matlafatša. Ruri ke tla go thuša. Ruri ke tla go swara ka go tia ka seatla sa ka sa le letona sa toko.” (Jesaya 41:10, 13) Go tloga go homotša go nagana gore ka tsela ya seswantšhetšo, Modimo o nyaka go re swara ka seatla! Ruri ga go nyakege gore re belaele!
Beibele e hlalosa ka barapedi ba Modimo bao ba bego ba na le dipelaelo eupša ba ithuta go kakatlela seatla sa Modimo. Hanna, e lego mmago Samuele, o ile a ikwa a paletšwe bophelong ka ge a be a sa belege. O be a fela a kwerwa ka boopa bja gagwe. Ka baka leo, Hanna o be a sa dume dijo gomme a dula a lla. (1 Samuele 1:6, 8) Eupša ka morago ga gore a tšhollele Modimo sa mafahleng, o ile a se sa ikwa a nyamile.—1 Samuele 1:18.
Mopsalme Dafida le yena o be a fela a ikwa a sa šireletšega. Kgoši Saulo o tšere mengwaga e mentši a mo tsoma a leka go mmolaya. Dafida o phologile maitekong a mantši a ge batho ba be ba leka go fediša bophelo bja gagwe, gomme o be a fela a ikwa eka o nwelela mathateng a gagwe. (Psalme 55:3-5; 69:1) Go sa šetšwe seo, o ngwadile gore: “Ke tla sekama ka ba ka robala ka khutšo, gobane wena Jehofa, ke wena o nnoši o dirago gore ke dule ka polokego.”—Psalme 4:8.
Hanna gotee le Dafida ba ile ba lahlela maima a bona go Jehofa, gomme ba ile ba hwetša gore o a ba thekga. (Psalme 55:22) Re ka dira bjang se se swanago lehono?
DITSELA TŠE THARO TŠA GORE O IKWE O ŠIRELETŠEGILE
1. Ithute go bota Jehofa, o mo tšee e le Tate.
Jesu o re kgothaleditše gore re tsebe Tatagwe, yena “Modimo a nnoši wa therešo.” (Johane 17:3) Moapostola Paulo o re kgonthišetša ka gore: “Ga a kgole le yo mongwe le yo mongwe wa rena.” (Ditiro 17:27) Jakobo o ngwadile gore: “Batamelang Modimo gomme o tla le batamela.”—Jakobo 4:8.
Mogato o bohlokwa wa go fenya dipelaelo ke go tseba gore re na le Tatago rena wa legodimong yo a re ratago le go re hlokomela. Ke therešo gore go ka no tšea nako gore o mmote, eupša ba bantši ba hweditše gore go dira bjalo go tloga go thuša. Caroline o re: “Ge ke thoma go tšea Jehofa e le Tate, ke ile ka feleletša ke na le motho yo ke bego nka mo tšhollela sa mafahleng. Ruri se se ile sa nkimolla!”
Rachel o re: “Jehofa ke yena a nthušitšego gore ke ikwe ke šireletšegile ge ke be ke šetše ke nnoši ke se na batswadi. Ke be ke kgona go bolela le yena ke mo kgopela gore a nthuše ka mathata a ka, gomme o ile a nthuša.” *
2. Ikhweletše lapa la moya.
Jesu o rutile barutiwa ba gagwe gore ba swarane bjalo ka bana ba motho. O itše go bona: “Ka moka le . . . bana ba motho.” (Mateo 23:8) O be a nyaka gore barutiwa ba gagwe ba therešo ba ratane gomme e be seo re ka se bitšago lapa le legolo la moya.—Mateo 12:48-50; Johane 13:35.
Diphuthego tša Dihlatse tša Jehofa di leka e le ka kgonthe go bontšha borutho le tšhireletšego ya lapa la kgonthe la moya. (Baheberu 10:24, 25) Ba bantši ba hweditše gore diboka tša phuthego di swana le setlolo seo se fodišago dintho tša bona tša maikwelo.
Eva o re: “Phuthegong ya gešo ke be ke na le mogwera wa paale yo a bego a kwešiša bohloko bja ka. O be a ntheetša, a mpalela dingwalwa le go rapela le nna. O be a kgonthišetša gore ga ke be noši. O be a nthuša gore ke ntšhe sa mafahleng gore ke imologe. Ka thekgo ya gagwe, ke ile ka thoma go ikwa ke šireletšegile le go feta.” Rachel o oketša ka gore: “Ke ile ka ikhweletša mma le tate ka phuthegong. Ruri ba be ba ntira gore ke ikwe ke ratwa e bile ke šireletšegile.”
3. Swara ba bangwe ka botho le lerato.
Go swara ba bangwe ka botho le lerato go aga segwera seo se swarelelago. Jesu o itše: “Go na le lethabo le legolo go neeng go feta go amogeleng.” (Ditiro 20:35) Ga go pelaelo gore re tla hwetša gore ge re tšwela pele re rata ba bangwe, le rena re tla ratwa. Jesu o boditše barutiwa ba gagwe gore: “Tlwaelang go fa gomme batho ba tla le fa.”—Luka 6:38.
Re ikwa re šireletšegile le go feta ge re swara ba bangwe ka lerato le go swarwa ka lerato. Go etša ge Beibele e bolela, “lerato le ka mohla ga le fele.” (1 Bakorinthe 13:8) María o dumela ka gore: “Ke a tseba gore dikgopolo tše di fošagetšego tšeo ke nago le tšona ka nna e tloga e se tša therešo. Ke fenya dikgopolo tša ka tše di fošagetšego ka go thuša ba bangwe gomme ka lebala ka nna. Ka mehla ke ikwa ke kgotsofetše ge ke direla ba bangwe se itšego.”
TŠHIRELETŠEGO BAKENG SA BOHLE
Re ka se re megato yeo go boletšwego ka yona ka mo godimo ke mohlolo wa go nea kimollo ya kapejana yeo e swarelelago. Eupša e ka dira phapano e kgolo. Caroline o dumela ka gore: “Ke sa fela ke tlelwa ke maikwelo a go se šireletšege. Lega go le bjalo, ga bjale ke ikwa ke le bohlokwa le go feta. Ke a tseba gore Modimo o na le taba le nna, e bile ke na le bagwera ba bantši ba kgauswi bao le bona ba ntirago gore ke ikwe ke šireletšegile.” Rachel o ikwa ka tsela e swanago. O re: “Ka dinako tše dingwe ke ikwa ke nyamile. Eupša ke na le bana bešo ka phuthegong bao ke kgonago go kgopela keletšo go bona, bao ba nthušago gore ke lebelele dilo ka tsela e nepagetšego. Ka godimo ga tšohle, ke na le Tate wa legodimong yoo ke kgonago go bolela le yena letšatši le letšatši. Seo se dira phapano e kgolo kudu.”
Beibele e hlalosa lefase le lefsa leo le tlago, moo yo mongwe le yo mongwe wa rena a tlago go ikwa a šireletšegile
Gape go na le tharollo ya sa ruri. Beibele e hlalosa lefase le lefsa leo le tlago, moo yo mongwe le yo mongwe wa rena a tlago go ikwa a šireletšegile. Lentšu la Modimo le holofetša gore: “Yo mongwe le yo mongwe o tlo dula ka tlase ga morara wa gagwe le ka tlase ga mogo wa gagwe, go ka se be le yo a ba tšhošago.” (Mika 4:4) Ka nako yeo, ga go na motho yo a tlago go dira gore re ikwe re sa šireletšega goba yo a tlago go re gobatša. Gaešita le dilo tše di tšhošago tše di sa lebalegego tša nakong e fetilego “di ka se sa gopolwa.” (Jesaya 65:17, 25) Modimo le Morwa wa gagwe e lego Kriste Jesu, ba tla tliša “toko [ya kgonthe].” Mafelelo “e tlo ba khutšo le polokego go iša mehleng ya neng le neng.”—Jesaya 32:17.
^ ser. 5 Maina ka moka a fetotšwe.
^ ser. 21 Dihlatse tša Jehofa di swarela batho bao ba ka ratago go batamela kgauswi le Modimo dithuto tša mahala tša Beibele.
Ithute ka mo go Oketšegilego
DIPOTŠIŠO TŠA BEIBELE DI A ARABJA
Na Modimo o tla Nthuša ge ke Rapela?
Na ruri Modimo o tshwenyegile ka mathata a rena?


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Diema 14:1-35
14 Mosadi yo bohlalehlale o agile ntlo+ ya gagwe, eupša wa lešilo o e phušola ka diatla tša gagwe.+2 Yo a sepelago ka go botega o boifa Jehofa,+ eupša wa ditsela tše di kgopamego o nyatša Modimo.+3 Kgati ya boikgogomošo e molomong wa lešilo,+ eupša molomo wa ba bohlale o a ba diša.+4 Legopo ga le na selo moo go se nago dikgomo, eupša puno e ba e ntši ka baka la matla a poo.5 Hlatse e botegago e ka se aketše,+ eupša hlatse ya maaka e hlama maaka.+6 Mokweri o tsoma bohlale eupša ga a bo hwetše; eupša yo a nago le tlhaologanyo o hwetša tsebo gabonolo.+7 Tloga pele ga setlaela,+ ka gobane o ka se kwe molomo wa sona o ntšha tsebo.+8 Bohlale bja yo a hlalefilego ke go kwešiša tsela ya gagwe,+ eupša bošilo bja ditlaela ke go iphora.+9 Ba mašilo ke bao e rego ge ba na le molato+ ba o fetoša metlae, eupša bao ba botegago ba a dumelelana.+10 Pelo e kwa bohloko ge moya o kwele bohloko+ gomme ga go yo a ka tsenatsenanago le lethabo la yona.11 Ntlo ya ba kgopo e tla fedišwa,+ eupša tente ya ba botegago e tla ema e tiile.+12 Go na le tsela yeo motho a e bonago e lokile,+ eupša e feleletša ka ditsela tša lehu.+13 Pelo e ka ba e ekwa bohloko go dutše go segwa;+ lethabo le feleletša ka manyami.+14 Motho yo a sa botegego pelong ya gagwe o tla khora mafelelo a ditsela tša gagwe,+ eupša yo a lokilego o tla khora mafelelo a mediro ya gagwe.+15 Mang le mang yo a se nago temogo o dumela mantšu ka moka,+ eupša yo bohlale o šetša dikgato tša gagwe.+16 Yo bohlale o a boifa gomme a furalela bobe,+ eupša setlaela se a galefa gomme sa ikholofela.+17 Yo a akgofelago go galefa o tla dira tša bošilo,+ eupša motho wa tlhaologanyo o hloilwe.+18 Yo a se nago temogo o tla bontšha bošilo,+ eupša ba bohlale ba tla rwala tsebo hlogong.+19 Ba babe ba tla inama pele ga ba ba lokilego+ gomme ba kgopo ba inama dikgorong tša moloki.20 Modiidi o hloiwa le ke wa gabo,+ eupša bagwera ba mohumi ke ba bantši.+21 Yo a nyatšago wa gabo o dira sebe,+ eupša go thaba yo a ratago bahlaki.+22 Bao ba rerago boradia ba tla lahlega,+ eupša bao ba rerago tše botse ba na le botho le therešo.+23 Boitapišo bja mohuta le ge e le ofe bo a hola,+ eupša go bolela feela ka molomo go a diitša.24 Mphapahlogo wa ba bohlale ke mahumo a bona; bošilo bja ditlaela ke bošilo.+25 Hlatse ya therešo e hlakodiša meoya,+ eupša mofori o hlama maaka.+26 Yo a boifago Jehofa o mmota kudu+ gomme bana ba gagwe ba tla ba le botšhabelo.+27 Go boifa Jehofa ke sediba sa bophelo,+ go efoša melabeng ya lehu.+28 Bontši bja batho ke mokgabo wa kgoši,+ eupša letona le wišwa ke go hloka setšhaba.+29 Yo a diegago go galefa o na le temogo e kgolo,+ eupša yo a felago pelo o godiša bošilo.+30 Pelo e thabilego e phediša mmele,+ eupša lehufa le bodiša marapo.+31 Yo a radiago mmotlana o goboša Mmopi wa gagwe,+ eupša yo a gaugelago modiidi o tagafatša Mmopi.+32 Yo kgopo o tla wišwa ke bobe bja gagwe,+ eupša moloki o tla hwetša botšhabelo ka go botega ga gagwe.+33 Bohlale bo pelong ya yo a nago le tlhaologanyo+ gomme ditlaela ga di bo tsebe.34 Go loka go phagamiša setšhaba,+ eupša sebe se goboša ditšhaba.+35 Kgoši e kgahlwa ke mohlanka yo a nago le temogo,+ eupša e galefela yo a e hlabišago dihlong.+


text:
MARCH 21, 2017
RUSSIA
Dihlatse tša Jehofa Lefaseng ka Moka di Lesolong la go Arabela Tšhošetšong ya go Thibelwa ga Modiro wa Tšona Russia
NEW YORK—Dihlatse tša Jehofa lefaseng ka moka di ngwala mangwalo a go kgopela thušo go Mopresitente wa Russia le Kgorong ya Tsheko e Phagamego, ka ge Dihlatse tša Russia di tšhošetšwa ka gore modiro wa tšona o tla thibelwa. Sehlopha se Bušago sa Dihlatse tša Jehofa se kgopela Dihlatse tša ka godimo ga tše 8 000 000 lefaseng ka moka gore di ngwale mangwalo ao.
Ka di-15 tša March 2017, Lefapha la Toka la Russia le rometše lengwalo Kgorong ya Tsheko e Phagamego ya Naga ya Russia le nyaka gore Ofisi e Kgolo ya Dihlatse tša Jehofa Russia e tsebje ka gore e dira mediro e kotsi kudu gomme e tswalelwe. Le gona lengwalong leo ba ngwadile gore ba nyaka gore mediro ya Ofising yeo e Kgolo e emišwe. Ge e ba Kgoro ya Tsheko e Phagamego e ka dumelelana le taba yeo, Ofisi ya Dihlatse tša Jehofa yeo e lego kgauswi le St. Petersburg e tla tswalelwa. Ka morago ga moo, Mekgatlo ya Bodumedi ya Dihlatse tša Jehofa e ka bago e 400 yeo e ngwadišitšwego semmušo e tla fedišwa, gomme seo se tla dira gore mediro ya diphuthego tša ka godimo ga tše 2 300 tša Dihlatse tša Jehofa kua Russia e se be molaong. Ofisi e kgolo gotee le mafelo a borapedi ao a dirišwago ke Dihlatse nageng ka moka a ka tšewa ke Mmušo. Go oketša moo, Dihlatse tša Jehofa di tla bonwa molato wa go dira mediro ya tšona ya bodumedi. Go letetšwe gore Kgoro ya Tsheko e Phagamego e ahlole taba ye ka di-5 tša April.
Seboleledi sa Dihlatse tša Jehofa ntlongkgolo ya tšona e lego David A. Semonian, o itše: “Sehlopha se Bušago sa Dihlatse tša Jehofa se nyaka gore batho ba bantši ka mo go ka kgonegago ba tsebe ka taba ye ya bohlokwa. Go latofatša badudi bao ba se nago bošoro le bao ba kwago molao wa naga bjalo ka ge eka ke batšhošetši, go tloga go le kgahlanong le melao ya go lwantšha mediro e kotsi. Tatofatšo ye e theilwe dipegong tša maaka.”
Lesolo le la Dihlatse tša Jehofa la lefaseng ka moka ga le thome lehono. Mengwageng e ka bago e 20 e fetilego, Dihlatse tša Jehofa di ile tša ngwala mangwalo a go lwela barapedigotee le tšona kua Russia ka ge batho ba bangwe bao ba šomago mmušong ba be ba di bolela gampe. Go oketša moo, nakong e fetilego Dihlatse di kile tša diriša masolo a a go ngwala mangwalo gore di tutueletše balaodi ba mmušo gore ba kgaotše go tlaiša Dihlatse tša Jehofa nageng ya Jordan, Korea le Malawi.
Morena Semonian o oketša ka gore: “Go bala Beibele, go opela le go rapela le badumedigotee le wena e tloga e se molato. Re holofela gore lesolo la rena la lefaseng ka moka la go ngwala mangwalo, le tla dira gore mmušo wa Russia o se thibele modiro wa badumedigotee le rena.”
Ba Ditaba:
Bakeng sa Dinaga tše Dingwe: David A. Semonian, Ofisi ya Ditaba tša Setšhaba, +1-845-524-3000
Russia: Yaroslav Sivulskiy, +7-812-702-2691


text:
BAFSA BA A BOTŠIŠA
Nka Dira’ng ge e ba go na le Bolwetši bjo bo Ntshwenyago?—(Karolo 1)
Na go na le mofsa yo o mo tsebago yoo a babjago kudu? Na le wena o swerwe ke bolwetši goba o na le bogole bjoo bo dirago gore o se ke wa kgona go dira dilo tšeo dithaka tša gago di kgonago go di dira?
Ge e ba go le bjalo, ke ga tlhago gore ka dinako tše dingwe o ikwe o nolegile moko. Lega go le bjalo, ka Beibeleng go na le dintlha tše pedi tšeo di kgothatšago kudu.
Mmopi wa gago e lego Jehofa Modimo, o tseba boemo bja gago. Go feta moo, ‘o a go babalela.’—1 Petro 5:7, PK.
Morero wa Jehofa Modimo ke go fodiša malwetši ka moka! O ka bala taba ye ka Beibeleng go Jesaya 33:24 le go Kutollo 21:1-4.
Bafsa ba bantši bao ba tshwenywago ke malwetši ba lemogile gore go ba le tumelo go Modimo le dikholofetšong tša gagwe go a ba matlafatša. Ela hloko mehlala e latelago e mene.
YEIMY
Ge ke be ke na le nywaga e 11, ke ile ka swanela ke go sepela ka setulo sa digole. Ga ke kgone go dira dilo tše bonolo tše bjalo ka go kuka dilo tše bohwefo.
Ge ke be ke na le nywaga e mehlano, go ile gwa hwetšwa gore ke na le bolwetši bja go fokola ga mešifa, e lego bolwetši bjo bo golofatšago bjoo bo dirago gore ke se kgone go dira dilo tše dintši. Ka dinako tše dingwe, ke nolega moko ka gobane ga ke kgone go dira dilo tšeo dithaka tša ka di kgonago go di dira. Eupša batswadi ba ka le bao ke kopanelago le bona ka phuthegong ba a nthuša e bile ba nthekga maikwelong le moyeng. Ke hlankela bjalo ka modiredi wa nako e tletšego, gomme gantši Bakristegotee le nna ba sepela le nna ge ke eya go swara dithuto tša Beibele le batho bao ba thabelago.
Jesu o itše letšatši le lengwe le le lengwe le na le dipelaelo tša lona. (Mateo 6:34) Ka gona ke leka gore ke fo nagana ka tša lehono gomme ke se tshwenyege ka tša ka moso, e bile ke ipeela dipakane tšeo nka kgonago go di fihlelela. Ke fagahletše lefaseng le lefsa la Modimo moo ke tla hwetšago ‘bophelo bja kgonthe,’ letšatšing leo ke tla bago ke fodile bolwetši bjo bjo bošoro.—1 Timotheo 6:19.
Seo o ka naganago ka sona: Yeimy o thušwa ke go ipeela ‘dipakane tšeo a ka kgonago go di fihlelela.’ O ka mo ekiša bjang?—1 Bakorinthe 9:26.
MATTEO
Mokokotlo wa ka o ile wa thoma go opa ge ke be ke na le nywaga e tshelelago, gomme mathomong dingaka di ile tša fo re e be e le go gola. Lega go le bjalo, ka morago ga ngwaga di ile tša hwetša gore go be go na le serurugi seo se golago mokokotlong wa ka.
Ke ile ka dirwa ophareišene, eupša ngaka yeo e bego e ntira ophareišene yeo e ile ya kgona go ntšha feela diperesente tše 40 tša serurugi seo. Ke moka ka morago ga dikgwedi tše pedi feela, serurugi seo se be se lekana le mathomong! Ga e sa le go tloga ka nako yeo, ke ile ka dirwa ditlhahlobo tše dintši, ka newa dikalafo tše dintši e bile ka nyama gantši.
Ka dinako tše dingwe, serurugi se se dira gore ke be le dihlabi tšeo e kego ke hlabja ka thipa mo gohle, kudukudu ka mo mokokotlong le sehubeng. Lega go le bjalo, ke leka go dira gore boemo bja ka bo se ke bja nnola moko. Ke ikgopotša gore ba bangwe le bona ba kgotleletše maemo a thata, eupša ba na le pono e nepagetšego. Selo se segolo seo se nthušago go dula ke na le pono e nepagetšego ke kgodišego yeo ke nago le yona ya gore ka letšatši le lengwe Jehofa Modimo o tla phethagatša kholofetšo ya gagwe ya go fediša tlaišego ka moka.—Kutollo 21:4.
Seo o ka naganago ka sona: Go nagana ka kholofetšo ya Modimo ya gore o tla fediša tlaišego ka moka go ka go thuša bjang go kgotlelela go etša ge go thušitše Matteo?—Jesaya 65:17.
BRUNA
Ka ge ke sa bonagale ke babja, batho ba bangwe ba ka fo nagana gore ke a tšwafa. Lega go le bjalo, ge e le gabotse ke thatafalelwa ke selo se sengwe le se sengwe, go akaretša mešongwana ya ka gae, go ithuta goba gaešita le go tsoga malaong.
Ge ke be ke na le nywaga e 16, ke ile ka swarwa ke bolwetši bja multiple sclerosis, e lego bolwetši bjo bo golofatšago le bjo bo sa folego bjo bo dirago gore ke palelwe ke go šoma gotee le go tšea karolo medirong ya Bokriste ka tsela yeo nka ratago. Gantši ke bala 1 Petro 5:7, yeo e rego: ‘Le lahlele dipelaelo tša lena ka moka go Modimo, gobane o a le hlokomela.’ Ke matlafatšwa ke taba ya gore Jehofa o hlokomela yo mongwe le yo mongwe wa rena. Taba yeo e tšwela pele go mmatlafatša go fihla le lehono.
Seo o ka naganago ka sona: O ka holwa bjang ke go lahlela dipelaelo tša gago go Jehofa go etša Bruna?—Psalme 55:22.
ANDRÉ
Batho ba bangwe ba ntshwara bjalo ka ge eka ke ngwana wa nywaga e 10. Lega go le bjalo, ga ke ba sole ka gobane ke bonagala bjalo ka ngwana.
Ge ke be ke na le nywaga e mebedi, ke ile ka swarwa ke mohuta o sa tlwaelegago wa kankere yeo e ilego ya thoma ka mokokotlong ke moka ya fetela bjokong. Dingaka di ile tša kgona go laola bolwetši bjo, eupša dikalafo di ile tša dira gore ke se sa gola gabotse. Lehono, ke wa botelele bja dimithara tše 1,37 feela. Batho ba bantši ba nagana gore ke bolela maaka ge ke re ke na le nywaga e 18!
Batho ba ntshwara ka seriti ka phuthegong ya Bokriste. Ga ba mpapadiše bjalo ka ngwana go etša bana bao ke bego ke tsena le bona sekolo. Ke leka go dula ke na le pono e nepagetšego ka boemo bja ka. Ruri ke diragaletšwe ke selo se sekaonekaone bophelong—ke tseba Jehofa! Ke kgodišegile gore Jehofa o tla ntlhokomela selong le ge e le sefe seo ke swanetšego go se kgotlelela. Go nagana ka lefase le lefsa leo le kgahlišago leo Jehofa Modimo a le holofeditšego go nthuša gore ke dule ke na le pono e nepagetšego.—Jesaya 33:24.
Seo o ka naganago ka sona: Go etša ge André a bolela, ke ka baka la’ng go tseba Jehofa e le “selo se sekaonekaone bophelong”?—Johane 17:3.
Ithute ka mo go Oketšegilego
DIPUKU LE DIPOROUTŠHA
Na Tlaišego e tla ka ya Fela?
Beibele e re Modimo o hloile go hloka toka e bile o tloga a rata batho. Seo se ka go hola bjang?


text:
May 22-
28
JEREMIA 44-48
Kopelo 70 le Thapelo
Mantšu a go Bula (3 mets. goba ka tlase ga moo)
MAHUMO AO A LEGO KA LENTŠUNG LA MODIMO
“Tlogela ‘go Itsomela Dilo tše Dikgolo’”: (10 mets.)
Jer 45:2, 3—Go nagana ga Baruke ka tsela e fošagetšego go ile gwa mo dira gore a gateletšege (jr 104-105 ¶4-6)
Jer 45:4, 5a—Jehofa o ile a phošolla Baruke ka tsela e botho (jr 103 ¶2)
Jer 45:5b—Baruke o ile a phološa bophelo bja gagwe ka go swarega ka dilo tša bohlokwa kudu (w16.07 8 ¶6)
-
Go Epa Matlotlo a Moya: (8 mets.)
Jer 48:13—Ke ka baka la’ng Bamoaba ba be ba “hlabišwa ke Kemoshi dihlong”? (it-1-E 430)
Jer 48:42—Ke ka baka la’ng tsela yeo Jehofa a ilego a otla Moaba e tiiša tumelo? (it-2-E 422 ¶2)
Mmalo wa Beibele wa beke ye o go rutile’ng ka Jehofa?
Ke matlotlo afe a mangwe a moya ao o a hweditšego mmalong wa Beibele wa beke ye?
-
Mmalo wa Beibele: (4 mets. goba ka tlase ga moo) Jer 47:1-7
DIRA SOHLE BODIREDING
Leeto la Pele: (2 mets. goba ka tlase ga moo) hf—Bolela taba yeo le tlago go e ahlaahla ge o boa.
Leeto la go Boela: (4 mets. goba ka tlase ga moo) hf—Bolela taba yeo le tlago go e ahlaahla ge o boa.
Thuto ya Beibele: (6 mets. goba ka tlase ga moo) lv 199 ¶9-10—Ka bokopana bontšha morutwana kamoo a ka dirago nyakišišo ka teko e itšego yeo a lebeletšanego le yona.
BOPHELO BJA BOKRISTE
Bafsa—Le se ke la Itsomela Dilo tše Dikgolo: (15 mets.) Bapalang le go boledišana ka bidio yeo e rego Bafsa ba a Botšiša—Ke tla Dira Eng ka Bophelo bja ka?—Go Lebelela Morago.
Thuto ya Beibele ya Phuthego: (30 mets.) kr “Karolo 4
—Diphenyo tša Mmušo wa Modimo—Go Thea Ditaba tše Dibotse ka Molao” le kgao. 13 ¶1-10
Ka Morago ga Kakaretšo ya Seboka, Bolela Seo re Tlago go Ithuta Sona Bekeng e Latelago (3 mets.)
Kopelo 17 le Thapelo


text:
Thuto 12
O ka Batamela Kgauswi le Modimo Bjang?
1. Na Modimo o theetša dithapelo ka moka?
Modimo o laletša batho ba ditšhaba ka moka gore ba batamele kgauswi le yena ka thapelo. (Psalme 65:2) Eupša ga a theetše, goba go amogela, dithapelo ka moka. Ka mohlala, dithapelo tša monna yo a swarago mosadi wa gagwe gampe di ka šitišwa. (1 Petro 3:7) Le gona, ge Baisiraele ba be ba phegelela go dira bobe, Modimo o ile a gana go kwa dithapelo tša bona. (Jesaya 1:15) Go molaleng gore thapelo ke tokelo. Lega go le bjalo, Modimo o tla amogela gaešita le dithapelo tša badiradibe ba bagolo ge e ba ba itshola.
2. Re swanetše go rapela bjang?
Thapelo ke karolo ya borapedi bja rena, ka gona re swanetše go rapela Mmopi wa rena a nnoši, Jehofa. (Mateo 4:10; 6:9) Le gona, ka ge re se ra phethagala, re swanetše go rapela ka leina la Jesu ka gobane o hwetše dibe tša rena. (Johane 14:6) Jehofa ga a nyake gore re boaboetše dithapelo tšeo di swerwego ka hlogo goba tšeo di ngwadilwego. O nyaka gore re rapele go tšwa pelong.
Mmopi wa rena o kgona go kwa gaešita le dithapelo tša setu. (1 Samuele 1:12, 13) O re laletša gore re rapele ka dinako tšohle, go swana le ge re yo robala le ge re tsoga, ka nako ya go ja le ge re lebeletšane le mathata.
3. Ke ka baka la eng Bakriste ba bokana gotee?
Ga go bonolo go batamela kgauswi le Modimo ka ge re phela gare ga batho bao ba sa dumelego go Modimo le bao ba kwerago kholofetšo ya gagwe ya go tliša khutšo mo lefaseng. (2 Timotheo 3:1, 4; 2 Petro 3:3, 13) Ka gona, go nyakega gore re be le dipokano tšeo di kgothatšago le badumedigotee le rena, gomme ba a re nyaka.
Go kopanela le batho bao ba ratago Modimo go re thuša go batamela kgauswi le Modimo. Diboka tša Dihlatse tša Jehofa di nea dibaka tša go holwa ke tumelo ya ba bangwe.
4. O ka batamela kgauswi le Modimo bjang?
O ka batamela kgauswi le Jehofa ka go naganišiša ka seo o ithutilego sona Lentšung la gagwe. Naganišiša ka mediro ya gagwe, tlhahlo le dikholofetšo tša gagwe. Go naganišiša ka thapelo go dira gore re tloge re leboga lerato la Modimo le bohlale bja gagwe.
O ka ba kgauswi le Modimo ge feela o mmota e bile o dumela go yena. Eupša tumelo e swana le selo seo se phelago seo se nyakago go fepša. O swanetše go tšwela pele o fepa tumelo ya gago ka go hlahloba motheo wa ditumelo tša gago.
5. Go batamela kgauswi le Modimo go tla go hola bjang?
Jehofa o na le taba le bao ba mo ratago. A ka ba šireletša selong se sengwe le se sengwe seo se ka beago tumelo le kholofelo ya bona ya bophelo bjo bo sa felego kotsing. (Psalme 91:1, 2, 7-10) O re lemoša ka ditsela tša bophelo tšeo di ka beago boemo bja rena bja tša maphelo le lethabo la rena kotsing. Jehofa o re ruta tsela e di phalago tšohle ya bophelo.
Ithute ka mo go Oketšegilego
Kgopela Thuto ya Mahala ya Beibele
Ke ka Baka la Eng o Swanetše go Ithuta Beibele?
Beibele e nea dikarabo tša dipotšišo tša bohlokwa go batho ba dimillione lefaseng ka bophara. Na o ka rata go ba yo mongwe wa bona?
Ke Eng Seo ge e le Gabotse Beibele e se Rutago?
Batamela Kgaufsi le Modimo ka Thapelo
Na Modimo o a go theetša ge o rapela? Go araba potšišo ye, o swanetše go kwešiša seo Beibele e se rutago ka thapelo.


text:
Full text loading...
n Lexikos - Semi-automatic term extraction for the African languages, with special reference to Northern Sotho : research article
Abstract
Go nthwa ga mareo ka tirio ya seripa sa semothene malebana le maleme a Afrika, edi ye kgolo e lego Sesotho sa Leboa (Sepedi)
Go nthwa ga mareo ka tirio ya seripa sa semothene go twa ka gare ga dikhophase go thomile go ba setlwaedi go hlangweng ga mananeo a mareo, dipanka ta mareo goba dipukuntu mererong yeo e itego lefaseng ka bophara. Ge e le gore boramareo ba maleme a Afrika ba ikemiedite go tea madulo a bona mo mileneamong wo mofsa, ga ba swanela go hlokomela fela tsela ye, eupa ba swanete gape ke go ikemieta go diria theknoloti ye mphsa. Mo taodiwaneng ye go hlalowa gore mo nakong ye, tsela ye kaone ya go dira dilo te pedi te go boletwego ka tona ke go kgetha ditlhamolo ta thwii teo di diriago khomphutha (se se ra gore thomio ya khophase) le go omia ditlabakelo ta software (bj.k. WordSmith Tools) teo di lego gona gohle. Ka fao maikemieto a magolo ke go humana ge e ka ba go nthwa ga mareo ka seripa sa semothene go twa ka gare ga khophase yeo e se nago ditlaleleto teo di tseneletego ka maakaneng, ta go hlahla, go ka diriwa malemeng a Afrika goba aowa. Gore re kgone go araba potio ye, go hlaloitwe ka tsinkelo mohlala wa taba ya go nyakiiwa yeo e amanego le diteng ta thutapolelo ta Sesotho sa Leboa. Dipoelo teo di humanwego ka go diria khomphutha di bapetwa ka gohle le dipoelo teo di humanwego ge go diriwa kgetho ya mantu ka matsogo. edi e fiwa dikgopolo ta kgakologelo (recall) le nepagalo (precision); mekgwa yeo e fapafapanego e a akanywa gore e kgone go hlatholla mareo a lentu le tee ge a bapetwa le mareo a mantu a manti; gomme dikhumano teo di fapanego di akaretwa ka gare ga pukuntu ya Mareo a Thutapolelo yeo e tweletwago bjalo ka Mamatleto.
Worldwide, semi-automatically extracting terms from corpora is becoming the norm for the compilation of terminology lists, term banks or dictionaries for special purposes. If African language terminologists are willing to take their rightful place in the new millennium, they must not only take cognisance of this trend but also be ready to implement the new technology. In this article it is advocated that the best way to do the latter two at this stage, is to opt for computationally straightforward alternatives (i.e. use 'raw corpora') and to make use of widely available software tools (e.g. WordSmith Tools). The main aim is therefore to discover whether or not the semiautomatic extraction of terminology from untagged and unmarked running text by means of basic corpus query software is feasible for the African languages. In order to answer this question a fullblown case study revolving around Northern Sotho linguistic texts is discussed in great detail. The computational results are compared throughout with the outcome of a manual excerption, and vice versa. Attention is given to the concepts 'recall' and 'precision'; different approaches are suggested for the treatment of single-word terms versus multi-word terms; and the various findings are summarised in a Linguistics Terminology lexicon presented as an Appendix.
Article metrics loading...


text:
Seo se Bapatšwago Dikgatišong tša Rena
Phafoga! | No. 5 2017
DIPOTŠIŠO TŠEO DI BOTŠIŠWAGO KUDU
Ke ka Baka La’ng Dihlatse tša Jehofa di sa ye Ntweng?
GO THUŠA SETŠHABA
Lerato le re Tutueletša go Thuša ge go Tšwelela Kotsi
Morokami | No. 5 2017
Phafoga! | No. 4 2017
DIPOTŠIŠO TŠA BEIBELE DI A ARABJA
Na Beibele e ka Nthuša go ba le Lapa Leo le Thabilego?
Seo ba Bangwe ba Bego ba se Nagana ka Gore Bophelo bo Thomile Bjang
Monica Richardson: Ngaka e Hlalosa Tumelo ya Yona
Morokami | No. 4 2017
Phafoga! | No. 3 2017
GO HLALOSA TABA KA GO THALA DISWANTŠHO
Nka Dira Eng Gore ke Hwetše Tokologo e Oketšegilego?
DITABA TŠE DIBOTSE TŠE DI TŠWAGO GO MODIMO!


text:
Na go Ipoetša go sa le Bohlokwa
“Bohlale ke bja baipoetši.”—DIE. 11:2.
DIKOPELO: 38, 69
1, 2. Go tlile bjang gore monna yo a bego a na le boipoetšo a se sa amogelwa ke Modimo? (Bona seswantšho se se lego ka mo godimo.)
GE Kgoši Saulo wa Isiraele ya bogologolo a be a thoma go buša, o be a na le boipoetšo e bile a hlomphega. (1 Sam. 9:1, 2, 21; 10:20-24) Eupša kapejana ka morago ga gore a be kgoši, o ile a thoma go ikgodiša gomme a dira dilo tšeo a bego a se na tshwanelo ya go di dira. Ge moporofeta wa Modimo e lego Samuele a be a sa fihle kua Giligala ka nako yeo a bego a kwane le Saulo gore o tla fihla ka yona, Saulo o ile a fela pelo. Ka nako yeo, Bafilisita ba be ba itokišeletša go lwa le Baisiraele, gomme Baisiraele bona ba be ba thoma go tlogela Saulo. Saulo a ka no ba a ile a ipotša gore: ‘Ke swanetše go dira se sengwe
2 Ge Samuele a fihla kua Giligala, o ile a kgalemela Saulo. Go e na le gore Saulo a amogele phošollo, o ile a ipeela mabaka, a leka go bea batho ba bangwe molato gomme a nyenyefatša seo a se dirilego. (1 Sam. 13:10-14) Ka morago ga moo, Saulo o ile a thoma go dira dilo tše dingwe tšeo di ilego tša dira gore a se sa ba kgoši, gomme se sebe le go feta, a se sa amogelwa ke Jehofa. (1 Sam. 15:22, 23) Le ge Saulo a thomile a dira dilo gabotse, bophelo bja gagwe bo ile bja feleletša ka masetlapelo.
3. (a) Batho ba bantši ba nagana eng ka boipoetšo? (b) Re tlo araba dipotšišo dife?
3 Lefaseng le la phadišano, batho ba bantši ba nagana gore ba swanetše go phala ba bangwe e le gore ba tle ba atlege. Seo se ka dira gore ba se be le boipoetšo le gatee. Ka mohlala, monna yo mongwe wa go tuma yo e lego sebapadi sa dimubi, yo a ilego a fetoga radipolotiki, o kile a re: “Ga ke na taba le boipoetšo, e bile ga ke nagane gore ke tla tsoga ke bile le taba le bjona.” Eupša ke ka baka la eng go sa dutše go le bohlokwa gore batho ba be le boipoetšo? Boipoetšo ke’ng, gona ke’ng seo bo sego sona? Gona re ka dula bjang re na le boipoetšo ge go le thata goba ge batho ba bangwe ba re gatelela? Sehlogong se, re tlo araba dipotšišo tše pedi tša mathomo. Potšišo ya boraro e tlo arabja sehlogong se se latelago.
KE KA BAKA LA ENG BOIPOETŠO BO LE BOHLOKWA?
4. O ka hlalosa bjang motho wa go ikgodiša?
4 Beibele e bontšha phapano magareng ga boipoetšo le boikgodišo. (Bala Diema 11:2.) Dafida o ile a bona go le bohlokwa gore a kgopele Jehofa gore a ‘mo thibele go dira ditiro tša go ikgodiša.’ (Ps. 19:13) “Ditiro tša go ikgodiša” ke’ng? Ke ge motho a dira selo ka lepotlapotla goba ka lenyatšo, le ge selo seo a se na tshwanelo ya go se dira. Ka baka la sebe sa Adama, ka moka ga rena re fela re ikgodiša. Eupša bjalo ka ge re bone go tšwa mohlaleng wa Kgoši Saulo, ge e ba re eba le mokgwa wa go gapeletša dilo, re tla fapana le Modimo. Ge Psalme 119:21 e bolela ka Jehofa e re: “[Jehofa] o kgalemetše baikgodiši.” Ke ka baka la’ng a dira bjalo?
5. Ke ka baka la’ng go ikgodiša go le kotsi?
5 Go ikgodiša ga go swane le go dira phošo. Go ikgodiša go kotsi kudu. Sa pele, ge re ikgodiša, re bontšha gore ga re nyake Jehofa e eba Mmuši wa rena. Sa bobedi, ge e ba re dira dilo tšeo re se nago tshwanelo ya go di dira, re tlo lwa le batho ba bangwe. (Die. 13:10) Sa boraro, ge re ka lemoga gore re dirile dilo ka boikgodišo, re tlo swaba goba ra ikwa re nyatšega. (Luka 14:8, 9) Go ikgodiša go feleletša ka manyami. Go etša ge Beibele e bolela, ka mehla go dira dilo ka boipoetšo go a hola.
KE ENG SEO GO IPOETŠA GO SE AKARETŠAGO?
6, 7. Boikokobetšo ke’ng, gona bo tswalana bjang le boipoetšo?
6 Boipoetšo bo tswalana kudu le boikokobetšo. Ka Beibeleng, boikokobetšo bo bolela go se ikgodiše goba go se ikgantšhe. Bo hlaloswa e le go ikokobetša monaganong. (Bafil. 2:3) Le gona gantši motho yo a nago le boikokobetšo o na le boipoetšo, o tseba dilo tšeo a ka kgonago go di dira le tšeo a ka di fihlelelago, o kgona go amogela diphošo tša gagwe, ditšhišinyo tša batho ba bangwe le dikgopolo tše difsa. Jehofa o kwana kudu le batho bao ba ikokobeditšego.
7 Ka Beibeleng, boipoetšo le bjona bo bolela go tseba seo re kgonago go se dira le seo re sa kgonego go se dira. Lelemeng la mathomong, tlhaloso ya lentšu le e bontšha gore go tseba maemo a rena go tla re thuša go phedišana le ba bangwe gabotse.
8. Re ka bona ka’ng gore re a ikgodiša?
8 Ke’ng se se ka dirago gore re thome go ikgodiša? Ela hloko maswao a latelago a temošo. Re ka ipona re le bohlokwa kudu goba ra tšea ditokelo tša rena di phala tša ba bangwe. (Baroma 12:16) Re ka ba re dira dilo tše itšego feela gore re bonwe ke batho. (1 Tim. 2:9, 10) Goba re ka ba re nyaka gore go lle seeta sa rena feela ka gobane re na le maemo a itšego, re tlwaelane le batho ba go tuma ka mokgatlong goba re bona eka dipono tša rena ka mehla di nepagetše. (1 Bakor. 4:6) Gantši ge re dira dilo ka tsela ye, re ka palelwa ke go bona gore re a ikgodiša.
9. Ke’ng seo se dirilego gore batho ba bangwe ba feleletše ba ikgodiša? Nea mohlala wa ka Beibeleng.
9 Yo mongwe le yo mongwe wa rena a ka ikgodiša ge e ba a itumelela gore a fenywe ka nakwana ke dikganyogo tša nama. Go rata maemo, mona le kgalefo e sa laolegego di dirile gore batho ba bantši ba feleletše ba ikgodiša. Batho ba ka Beibeleng ba go swana le Abesalomo, Usia le Nebukadinetsara ba ile ba ineela medirong ya nama gomme Jehofa a ba otla ka baka la go ikgodiša ga bona.
10. Ke ka baka la’ng re swanetše go phema go ahlola ba bangwe? Nea mohlala wa ka Beibeleng.
10 Lega go le bjalo, go na le dilo tše dingwe tšeo di ka dirago gore re ikgodiše. Ka mohlala, ela hloko seo se boletšwego dipegong tše di lego go Genesi 20:2-7 le Mateo 26:31-35. Na ditiro tša Abimeleke le Petro tšeo di bonagalago e le tša boikgodišo di be di šušumetšwa ke dikganyogo tša sebe? Goba na batho ba ba be ba sa tsebe seo ba se dirago, goba na ba be ba sa itebetše? Ka ge re sa kgone go tseba seo se lego ka pelong ya motho, re bontšha bohlale le lerato ge re phema go kitimela go ahlola ba bangwe.
TSEBA MO O FELELAGO GONA
11. Boipoetšo bo tswalana bjang le go tseba maemo a rena ka mokgatlong wa Jehofa?
11 E le gore re be le boipoetšo, selo sa pelepele seo re swanetšego go se dira ke go tseba maemo a rena ka mokgatlong wa Jehofa. Ka ge Jehofa e le Modimo wa thulaganyo, o nea yo mongwe le yo mongwe wa rena maemo goba kabelo yeo re swanetšego go e phetha ka ntlong ya gagwe. Dikabelo tša rena ka phuthegong ga di swane, eupša ka moka ga rena re a hlokana. Ka baka la botho bja gagwe bjo bogolo, Jehofa o file yo mongwe le yo mongwe wa rena dimpho tše itšego, bokgoni goba ditalente. Re ka diriša dilo tše go mo tumiša le go thuša ba bangwe. (Baroma 12:4-8) Jehofa o re neile bolaki gomme o letetše gore re mo tumiše, re botege le go šoma ka thata tirelong ya gagwe.
12, 13. Ke ka baka la’ng re sa swanela go makala ge maemo a rena a dula a fetoga ka mokgatlong wa Modimo?
12 Lega go le bjalo, maemo a rena a dula a fetoga ka mokgatlong wa Modimo. Nagana ka mohlala wa Jesu. Mathomong o be a dula le Jehofa feela legodimong. (Die. 8:22) Ke moka o ile a mo thuša go bopa dibopiwa tše dingwe tša moya, legohle gomme mafelelong ba bopa batho. (Bakol. 1:16) Ka morago ga moo, Jesu o ile a newa kabelo e mpsha mo lefaseng, mathomong e le lesea leo le sa kgonego go dira selo ke moka ka morago e le motho yo mogolo. (Bafil. 2:7) Ka morago ga go hwa lehu la sehlabelo, Jesu o ile a boela legodimong e le sebopiwa sa moya gore a tle a be Kgoši ya Mmušo wa Modimo ka 1914. (Baheb. 2:9) Eupša yeo e be e se kabelo ya gagwe ya mafelelo. Ka morago ga Pušo ya gagwe ya Nywaga e Sekete, Jesu o tlo bušetša Mmušo wa gagwe go Jehofa gore “Modimo e be dilo tšohle go yo mongwe le yo mongwe.”
13 Le rena re ka letela gore dikabelo tša rena di fetoge nako le nako, gantši ka baka la diphetho tšeo re di dirago. Ka mohlala, na o be o se lenyalong, gomme wa tsena lenyalong? Na gona bjale o na le bana? Na ka morago o ile wa nolofatša bophelo bja gago gore o tsenele tirelo ya nako e tletšego? E nngwe le e nngwe ya diphetho tšeo e ile ya tla le ditokelo tše itšego le boikarabelo. Maemo a rena ao a fetofetogago a ka dira gore re šome kudu tirelong ya Jehofa goba a lekanyetša tirelo ya rena. Na o mofsa goba o motho yo mogolo? Na o phetše gabotse mmeleng goba o a fokola? Jehofa o dula a hlahloba kamoo a ka dirišago yo mongwe le yo mongwe wa rena ka tsela e botse kudu tirelong ya gagwe. O letetše gore re dire seo re ka se kgonago, e bile o thabišwa kudu ke seo.
14. Boipoetšo bo ka re thuša bjang go hwetša lethabo le kgotsofalo kabelong le ge e le efe?
14 Jesu o ile a thabela dikabelo tša gagwe ka moka, le rena re ka thabela tša rena. (Die. 8:30, 31) Motho yo a nago le boipoetšo ga a ngongorege ka dikabelo goba boikarabelo bjo a nago le bjona ka phuthegong. Ga a lwele go hwetša ditokelo tše dingwe goba go hlobaetšwa ke ge ba bangwe ba fihlelela dilo tše itšego. Go e na le moo, o tshwenyega ka go diriša matla a gagwe gore a ipshine ka kabelo yeo a nago le yona gona bjale, ka gore o e lebelela e etšwa go Jehofa. Ka nako e swanago, o hlompha dikabelo tšeo Jehofa a di filego ba bangwe. Boipoetšo bo re thuša go hlompha ba bangwe le go ba thekga ka lethabo.
SEO BOIPOETŠO E SEGO SONA
15. Gideone o re beetše mohlala ofe wa boipoetšo?
15 Gideoni o re beetše mohlala o mobotse kudu wa boipoetšo. Ge morongwa wa Jehofa a be a tšwelela go yena ka lekga la mathomo, kapejana Gideoni o ile a inyatša gomme a nyatša le seo a bego a se dira. (Baa. 6:15) Ka morago ga gore Gideoni a amogele kabelo yeo e tšwago go Jehofa, o ile a kgonthišetša gore o kwešiša gabotse seo se bego se letetšwe go yena, e bile a kgopela Jehofa gore a mo hlahle. (Baa. 6:36-40) Gideoni o be a na le sebete e bile a sa boife selo. E bile o be a dira dilo ka temogo le ka bohlale. (Baa. 6:11, 27) Ga se a amogela kabelo yeo e tšwago go Jehofa go no re a be le maemo. Go e na le moo, ka morago ga gore a phethe kabelo yeo, o ile a boela boemong bja gagwe bja peleng ntle le bothata.
16, 17. Ke’ng seo motho yo a nago le boipoetšo a sa se lebalego ge a nagana ka go dira tšwelopele ka mokgatlong wa Jehofa?
16 Go ipoetša ga go bolele gore re se ke ra katanela ditokelo tše di oketšegilego ka mokgatlong wa Jehofa goba go di amogela. Mangwalo a kgothaletša yo mongwe le yo mongwe wa rena gore a dire tšwelopele. (1 Tim. 4:13-15) Lega go le bjalo, na ka mehla se se bolela gore re nyake kabelo e mpsha? Ga go bjalo. Jehofa a ka re šegofatša gore re dire tšwelopele ka mokgatlong wa gagwe go sa šetšwe gore re hlankela maemong afe. Re ka tšwela pele re kaonefatša bokgoni bjoo Modimo a re neilego bjona gomme ra ntšha ka ga tšhwene medirong e mebotse.
17 Pele motho yo a nago le boipoetšo a ka amogela kabelo e mpsha, o tla thoma pele ka go nyaka go tseba seo se letetšwego go yena. Ka morago ga moo, o tla hlahloba maemo a gagwe go tšwa pelong. Ka mohlala, na o tla kgona go phetha mediro e oketšegilego goba maikarabelo a oketšegilego a sa hlokomologe mešomo e mengwe ya bohlokwa? Na e mengwe ya mešomo yeo a e dirago gona bjale e ka newa ba bangwe e le gore yena a tle a kgone go phetha kabelo yeo e mpsha? Ge e ba karabo e le aowa go e nngwe ya dipotšišo tše goba ka bobedi bja tšona, go ra gore kabelo yeo a ka se e kgone gona bjale gomme e ka newa motho yo mongwe yo a ka e kgonago. Go itlhahloba ka thapelo le ka mo go tseneletšego go tla re thuša go se gapeletše go dira dilo tšeo re ka se di kgonego. Boipoetšo bo ka re thuša go gana dikabelo tšeo re ka se di kgonego.
18. (a) Ke’ng seo boipoetšo bo tlago go re thuša go se dira ge re newa ditokelo goba kabelo e mpsha? (b) Lengwalo la Baroma 12:3 le thuša bjang motho yo a ipoeditšego?
18 Ge re amogela kabelo e mpsha, mohlala wa Gideoni o re gopotša gore re ka se kgone go phetha kabelo yeo ka ntle le tlhahlo ya Jehofa le tšhegofatšo ya gagwe. Le gona gopola gore re boditšwe gore ‘re be le boipoetšo ge re sepela le Modimo wa rena.’ (Mika 6:8) Ka gona, nako le nako ge re newa kabelo e mpsha goba ditokelo, re swanetše go rapela Jehofa le go naganišiša ka selo le ge le sefe seo a re botšago sona ka Beibeleng le ka mokgatlo wa gagwe. Re swanetše go ithuta go ekiša tsela ya Jehofa ya go dira dilo. Anke re gopoleng gore Jehofa ke yena a re ‘godišago’ ka baka la boikokobetšo bja gagwe. Ga a re godiše ka gobane re na le bokgoni bjo itšego. (Ps. 18:35) Ka baka leo, ge re ka sepela le Modimo ka boipoetšo, re tla se ikgopole kudu goba go inyatša kudu.
19. Ke ka baka la’ng re swanetše go ba le boipoetšo?
19 Motho yo a ipoeditšego o nea Jehofa kgodišo, ka ge Jehofa e le Mmopi wa rena le Mmuši wa Legohle. (Kut. 4:11) Boipoetšo bo re thuša go kgotsofalela maemo a rena ka mokgatlong wa Modimo le go ntšha ka ga tšhwene medirong e mebotse. Boipoetšo bo re thibela go dira dilo tšeo re se nago tshwanelo ya go di dira, e bile bo dira gore batho ba Jehofa ba dule ba na le botee. Boipoetšo bo re thuša go etiša ba bangwe pele go e na le go nagana ka rena feela, e bile bo re thuša go ba le temogo, ka go re’alo ra phema go dira diphošo tše dikgolo. Ka baka la mabaka a, batho ka moka ba Jehofa ba swanetše go ba le boipoetšo, e bile Jehofa o kwana kudu le bao ba bo bontšhago. Eupša go thwe’ng ge maemo a le thata? Sehlogo se se latelago se tlo re bontšha kamoo re ka dulago re ipoeditše maemong a thata.


text:
Phetho
Na o fela o gopola dinako tšeo o di thabetšego le batho ba Jehofa, e ka ba e le sebokeng sa phuthego seo se kgothatšago goba kopanong? Go thwe’ng ka phihlelo e kgahlišago yeo o bilego le yona bodireding goba mohlomongwe poledišano e agago le modumedigotee? Se se bontšha gore ga se wa lebala Jehofa; le yena ga se a go lebala. Jehofa o gopola kamoo o mo hlanketšego ka potego. Le gona o fagahletše go go thuša gore o boele go yena.
Jehofa o re: “Ke tla tsoma dinku tša ka gomme ka di hlokomela. Ke tla hlokomela dinku tša ka ka tlhokomelo ya yo a fepago mohlape wa gagwe mohlang a le gare ga dinku tša gagwe tšeo di bego di gašantšwe gohle; ke tla di hlakodiša mafelong ka moka ao di gašanyeditšwego.”—Hesekiele 34:11, 12.


text:
BAFSA BA A BOTŠIŠA
Na ke Loketše go Ratana?
Go ratana ke’ng?
Ka mehla o intšha le motho yo a itšego wa bong bjo bo sa swanego le bja gago. Na le a ratana?
Wena le motho yo mongwe wa bong bjo bo fapanego le bja gago le a kgahlegelana. O romela motho yoo melaetša ka founo goba o mo founela makga a mmalwa ka letšatši. Na le a ratana?
Ka mehla ge o bokana le bagwera ba gago, wena le motho yo a itšego wa bong bjo bo fapanego le bja gago le dula le le gotee. Na le a ratana?
Ga go pelaelo gore ga se wa ba le bothata bja go araba potšišo ya mathomo. Eupša o ka ba o ile wa ema go se nene pele o ka araba ya bobedi le ya boraro. Ge e le gabotse go ratana ke’ng?
Go ratana ke tiro le ge e le efe ya bogwera ya ge o kgahlegela motho yo a itšego gomme le yena a go kgahlegela.
Ka gona, karabo ya dipotšišo ka moka tše tharo ke ee. Ge e ba wena le mogwera wa gago wa bong bjo bo fapanego le kgahlegelana ka tsela ya lerato e bile le boledišana ka mehla, e ka ba founong goba ge le bonana, phatlalatša goba ka sephiring, seo ke go ratana.
Morero wa go ratana ke ofe?
Go ratana go swanetše go ba le morero o mobotse, e lego go thuša lesogana le kgarebe go bona ge e ba ba nyaka go nyalana.
Ke therešo gore ba bangwe ba dithaka tša gago ba ka tšea taba ya go ratana gabohwefo. Mohlomongwe ba fo ba ba kgahlwa ke go ba le mogwera yo a itšego wa bong bjo bo fapanego ba se na maikemišetšo a go tsena lenyalong. Le gona ba bangwe ba ka lebelela mogwera yo bjalo e le feela leswao la katlego goba sekgabiši seo ba nyakago go bonwa ba na le sona bathong e le gore ba ikwe ba le bohlokwa.
Lega go le bjalo, gantši ditswalano tše bjalo ke tša nakwana. Ngwanenyana yo a bitšwago Heather o re: “Bafsa ba bantši bao ba ratanago ba arogana ka morago ga beke e tee goba tše pedi. Ba lebelela ditswalano tša lerato e le tša nakwana—moo re ka rego ba itokišeletša tlhalo go e na le lenyalo.”
Ga go na pelaelo gore ge o ratana le motho yo a itšego, o kgoma maikwelo a gagwe. Ka gona kgonthišetša gore maikemišetšo a gago ke a mabotse.—Luka 6:31.
Nagana ka se: Na o be o ka rata gore motho yo mongwe a bapale ka maikwelo a gago bjalo ka ge eka ke sebapadišwa seo ngwana a se bapadišago ka nakwana ke moka kapejana a se hlokomologa? Gona o se ke wa swara motho yo mongwe bjalo! Beibele e re lerato “ga le dire tša go leša dihlong.”—1 Bakorinthe 13:4, 5.
Mofsa yo a bitšwago Chelsea o re: “Ka dinako tše dingwe ke ye ke nagane gore motho o swanetše go ratana go fo ithabiša, eupša ga se go ithabiša ge yo mongwe wa lena a tloga a ikemišeditše mola yo mongwe a se a ikemišetša.”
Keletšo: E le gore o itokišeletše go ratana le go tsena lenyalong, bala 2 Petro 1:5-7 ke moka o kgethe seka setee seo o nyakago go šomela go sona. Ka morago ga kgwedi, lekola gore o ithutile gakaakang ka seka seo le kamoo o kaonefaditšego ka gona.
Na ke godile ka mo go lekanego go ka ratana?
O nagana gore mofsa o swanetše go thoma go ratana a na le nywaga e mekae?
Bjale botšiša yo mongwe wa batswadi ba gago potšišo e swanago.
Go ka direga gore karabo ya gago ga e swane le ya motswadi wa gago, goba e a swana. O ka ba o le gare ga bafsa ba bantši bao ka bohlale ba sa ratanego go fihlela ba gotše ka mo go lekanego gore ba ka itseba kaone.
Se ke seo Danielle wa nywaga e 17 a kgethilego go se dira. O re: “Ge ke lebelela morago nywageng e mebedi e fetilego, seo nkabego ke ile ka se lebelela go yo e tla bago molekane wa ka se fapane kudu le seo nka se lebelelago gona bjale. Ge e le gabotse, gaešita le gona bjale ga ke ikholofele gore nka dira phetho e bjalo. Ge ke bona gore e šetše e le nywaga e mmalwa semelo sa ka se sa fetofetoge, gona ke tla nagana ka go ratana.”
Go na le lebaka le lengwe leo le dirago gore go leta e be gabohlale. Beibele e diriša polelwana “lebaka la bofsa” go hlalosa nako yeo ka yona kganyogo ya go ba le thobalano le maikwelo a lerato e bago tše matla kudu. (1 Bakorinthe 7:36) Go ba le tswalano ya kgauswi le motho yo a itšego wa bong bjo bo fapanego ge o sa dutše o le lebakeng le, go ka gakatša dikganyogo tšeo gomme gwa lebiša boitshwarong bjo bo fošagetšego.
Ke therešo gore dithaka tša gago di ka fo se be le taba le seo. Bontši bja tšona di fagahletše kudu go ba le thobalano. Eupša o ka fenya, e bile o swanetše go fenya tsela e bjalo ya go nagana! (Baroma 12:2) Ge e le gabotse, Beibele e go kgothaletša go “tšhaba boitshwaro bjo bo gobogilego bja thobalano.” (1 Bakorinthe 6:18, New International Version) Ka go leta go fihlela o fetile lebaka la bofsa, o ka ‘efoga bošula.’—Mmoledi 11:10.
Ke ka baka la’ng ke swanetše go leta pele nka thoma go ratana?
Go gapeletšwa go ratana pele o loketše seo go tla swana le go gapeletšwa go ngwala tlhahlobo ya makgaolakgang ka dithuto tšeo o sego wa ithuta tšona gakaalo. Go molaleng gore seo e tla ba go hloka toka! O hloka nako ya go ithuta dithuto tša gago e le gore o tle o tsebe mathata ao o tlago go lebeletšana le ona tlhahlobong yeo.
Go a swana le ka go ratana.
Go ratana ga se selo seo se swanetšego go tšewa gabohwefo. Ka gona pele ga ge o lokela go ratana le motho yo a itšego, o swanetše go ipha nako ya go ithuta thuto ya bohlokwa kudu, e lego ya kamoo o ka dirago bagwera.
Ka morago ge o hwetša motho yo a go swanetšego, o tla ba o le boemong bjo bobotse bja go aga tswalano e tiilego. Go ba gona, lenyalo le le atlegilego le bopša ke bagwera ba babedi ba paala.
Go leta pele o ratana go ka se šitiše tokologo ya gago. Go e na le moo, go tla go nea tokologo e oketšegilego ya go “thabela bofsa bja gago.” (Mmoledi 11:9) Le gona o tla ba le nako e oketšegilego ya go itokiša ka go kaonefatša semelo sa gago gomme sa bohlokwa le go feta wa aga bomoya bja gago.—Dillo tša Jeremia 3:27.
Gona bjale o ka thabela go ba le batho ba bong bjo bo fapanego le bja gago. Tsela e kaonekaone ya go dira seo ke efe? Ke ka go fetša nako o na le sehlopha seo se rulagantšwego gabotse sa masogana le dikgarebe seo go sona go nago le batho bao ba godilego tsebong. Ngwanenyana yo a bitšwago Tammy o re: “Ke nagana gore go dira bjalo go thabiša kudu. Ke mo gobotse go ba le bagwera ba bantši.” Monica o dumelelana le seo. O re: “Go thabela bogwera le le sehlopha ke kgopolo e botse e le ruri ka gobane o kgona go bona batho ba dimelo tše di sa swanego.”
Ka mo go fapanego, ge e ba o šetša motho yo a itšego ka lepotlapotla, o tla ba o ipakela mathata. Ka gona iketle. Diriša nako ye ya bophelo go ithuta kamoo o ka bago le bagwera le go ba kgomarela. Ka morago ge e ba o kgetha go ratana, o tla ba o itseba gakaone le go tseba seo o se nyakago go molekane wa bophelo ka moka.
Ithute ka mo go Oketšegilego
BAFSA BA A BOTŠIŠA
Na Motho yo o Ntshwanetše?
Ke bjang o ka phemago go fo kga dilo ka godimo gomme wa lebeledišiša motho yoo o ratanago le yena?


text:
1. MOLAO WA PELE
MODIMO OA GO RATA, MME O NA LE LEANO LE LE BOTSE KA BOPHELO BJA GAGO.
(Tšhupetšo tšohle pukeng ye di swanetše go balwa go tšwa Bebeleng moo go kgonegago).
LERATO LA MODIMO
"Gobane Modimo o ratile lefase gakaakaa, a ba a le fa Morwa wa gagwe yo a tswetšwego a nnoši gore mang le mang yo a dumelago go yena a se ke a lahlega, empa a be le bophelo bjo sa felego." (Johane 3:16)
LEANO LA MODIMO
(Go bolela Kriste) "Ke tlile gore ba be le bophelo, bjo bo tletšego le mokhora." (Johane 10:10)
Ke ka baka lang ga batho ba bantšhi ba sa phele bophelo bo tletšeng bjo?
2. MOLAO WA BOBEDI
MOTHO O NA LE SEBE MME O AROGANTŠWE LE MODIMO KE KA GO A KA SE TSEBE LE GO HLWAETŠA LERATO LA MODIMO LE LEANO LA BOPHELO BJA GAGWE.
MOTHO O NA LE SEBE
"Gobane moo ga go tlhaolo, ba dirile dibe bohle, ba hlaya letago la Modimo." (Baroma 2:23)
Motho o bophetšwe go ba le kopano le Modimo; empa, ka baka la go se kwe go thato ya gagwe, o ikgethela go ya ka tsela ya gagwe a nnosi mme segwera kopano le Modimo ya senyega. Thato y้ ya motho ka boyona, e bontšhwa ke moya wa go ngaloga goba go se dire selo, se ke pontsho ya seo Bebele e se bitšang sebe.
MOTHO O AROGANTŠWE
"Gobane moputso wa sebe ke lehu" (Karoganyo ya moya le Modimo) (Baroma 6:23)
Modimo oa kgethego mola motho a na le sebe. Legaga le legolo le aroganya batho ba ba bแbedi. Motho o leka ka maatla go fihlelela go Modimo le bophelo bo tletšeng ka boitekelo bja gagwe: bophelo bjo bo botse, setho, tsebo, bj. bj. empa boitekelo bja gagwe ke lefela.
Molao wa boraro o re fa karabo e le tee kotsing ye...
3. MOLAO WA BORARO
JESU KRISTE KE TSELA YA MODIMO YA SEBE SA MOTHO GAPE KE YONA TSELA FEELA, KA YENA O KA TSEBA GAPE WA IKWELA LERATO LA MODIMO LE LEANO LA BOPHELO BJA GAGO.
O HWILE BAKENG SA RENA
"Gobane Modimo, lerato le a re ratilego ka lona, o le bonagatša ka ge Kriste a re hwela re sa le badiradibe." (Baroma 5:8)
O TSOGILE BAHUNG
"Ke bona ba a iponagaditšeng go bona mola a satšo tlaišwa, ba ba dihlatse tša gagwe ge a phela, ka ge ba mmone gantši ka matšatši a masome a mane, a ba botša tsa mmušo wa Modimo." (Ditiro 1:3)
KE YENA TSELA E TEE
"Jesu a re go yena, 'Ke nna tsela, le therešo, le bophelo; ga go yo a tlang go Tate, ga e se ka nna." (Johane 14:6)
Modimo o tswaletše legaga leo le re aroganyago le yena ka go romela Morwa wa kagwe, Jesu Kriste, go re hwela sefapahong.
Ga go ya lekana go tseba feela melao e meraro ye....
4. MOLAO WA BONE
RE SWANETŠEGO AMOGELA JESU KRISTE BJALO KA MOPHOLOŠI LE MORENA: GONA RE KA TSEBA GAPE RA IKWELA LERATO LA MODIMO LE LEANO LA GAGWE MAPHELONG A RENA.
RE SWANETSE GO AMOGELA KRISTE
"Empa bohle ba mo amogetšeng o ba neile maatla a go ba bana ba Modimo, ešita le bao ba dumelang leineng la gagwe." (Johane 1:12)
RE SWANETŠE GO AMOGELA KRISTE KA TUMELO
"Le baphološwa ka kgaugelo ka tumelo; ga la ka la iphološa, e fo ba mpho ya Modimo. Ga la ka la e bona ka mediro e botse ye Modimo a e buletsego tsela gore e be ye re tlogo ya ka yona." (Baefeso 2:8,9)
RE AMOGELA KRISTE KA GO MO MEMA
(Kriste o re): "Bonang, ke eme mojako kea kokota; ge e mongwe a ekwa lentšu la ka mme a bula mojako, nna ke tlo tsena." (Kutullo 3:20)
Go amogela Kriste go itahla mme wa retologela go Modimo o tshepha Kriste go tsena maphelong a rena, go re swarela dibe le go re dira seo yena a ratago re eba sona. Ge se gwa lekana go fa tumelo ya mogopolo boipiletšong bja gagwe goba go huduega moyeng.
Nthebudi tse di emela maphelo a mabedi:
Se latelago se hlalosa ka mo o kago amogela Kriste
O KA AMOGELA KRISTE GONA BJALE KA TUMELO THAPELONG
(Thapelo ke go bolela le Modimo).
Modimo o tseba pelo ya gago mme mentšu a gago ga a na taba le ona bjale ka ge a hlokomelo moya pelong ya gago.
Thapelo e latelang ke ye šišintšwego:
"MORENA JESU, KE LEMOGA GORE KE BE KE SEPETŠA BOPHELO BJA KA MME KE DIRILE DIBE PELE GA GAGO. KE BULA MOJAKO WA PELO YAKA MME KE GO AMOGELA BJALO KA MOPHOLOŠI LE MORENA. TSEA TAOLO YA TORONE YA BOPHELO BJA KA. NTIRE MOTHO YO WENA O RATANG KE EBA YENA."
A thapelo e bolela takatso ya bophelo bja gago?
Ge go le bjalo rapela thapelo yeo gona biale, Kriste o tla tsena bophelong bja gago, bjalo ka ge a tshephisitše.
O KA TSEBA BJANG GORE KRISTE O GONA BOPHELONG BA GAGO?
A o amogetse Kriste bophelong bja gago? Go ya ka tshephišo ya gagwe go Kutullo 3:20, a Kriste o go kae go wena? Kriste o rile o tla tsena bophelong bja gago. A o tla go lahla? A o tseba ka maatla afe gore Kriste o arabile thapelo ya gago? (Go tshephega gaModimo ka boyena le lentsu la gagwe).
BEBELE E TSHEPHISA BOPHELO BJO BO SA FELEGO GO BAO BA AMOGELANG KRISTE
"Gomme bohlatse ke bjo, gore Modimo o re file bophelo bjo sa felego, mme bophelo bjo bo Morweng wa gagwe. Yo a nang le Morwa o na le bophelo; eo a se nang Morwa wa Modimo ga a na bophelo. Dilo Tše ke le ngwaletše tšona lena bao le dumelang leineng la Morwa wa Modimo, gore le tsebe gore le na le bophelo bjo bo sa felego." (1 Johane 5:11-13)
Leboga Modimo kamehla geKriste a le bophelong bja lena le gore a ka se le tlogele. (Baheberu 13:5). O ka tseba gore Kriste yo a phelang o ka gare ga bophelo bja gago, le gore o na le bophelo bjo sa felego, go tloga motsotsong woo o mo amogelang leemong la tshephišo tša gagwe. A ka se ke a go fora.
Na maikutlwelo ona a bjang?
O SE ITSHETLEGE MAIKUTLWELONG
Tshephišo ya lentšu la Modimo, e seng maikutlwelo a rena, ke maatla a rena. Mokreste o phela ka tumelo (Tshepho) botshepheging bjo Modimo ka boyena le Lentšu la gagwe. Seswantšho sa terene se laetsa segwera gare ga tabakgonthe (Modimo le lentšu la gagwe), tumelo (tshepho ya rena go Modimo le lentšu la gagwe), le maikutlwelo (poelo ya tumelo ya rena le go kwa). (Johane 14:21)
Setimela se ka kitima ntle le vene ya mohiokomedi. Empa, e ka ba ka lefeela go leka go goga terene ka vene ya mohlokomedi. Ka tsela e bjalo, rena, bjalo ka baKreste, ga re itshetlege ka maikutlwelo goba khuduego ya moya; empa re bea tumelo (tshepho) botshepheging bja Modimo le ditshephišo tsa lentšu la gagwe.
BJALO KA GE O AMOGETŠE KRESTE
Motsotsong o wena, bjalo ka tiro ya tumelo, o amogetšeng Kriste, dilo tše dintšhi di diregile, di akaretša tše latelang:
- Kriste o tsene bophelong bja gago (Kutullo 3:20 le Bakolose 1:27)
- Dibe tša gago di lebaletswe (Bakolose 1:14)
- Wa ba ngwana wa Modimo (Johane 1:12)
- O thomile bophelo bja boikhomanedi bjo Modimo o go diretšego bjona (Johane 10:10; II Bakorinte 5:14,15,17)
A o ka gopola ka se sengwe se bohlokwa seo se ka go diregelago go feta go amogela Kriste? A o ka rata go leboga Modimo thapelong gona bjale ka seo a go diretšego sona? Taba ya go leboga Modimo e laetša tumelo.
Bjale go tla eng?
DITŠHIŠINYO TŠA KGOLO YA MOKRESTE
Kgolo ya moKreste e tšwella go tshephong go rena Jesu Kriste. "Motho wa go loka o tla phela ka tumelo" (Bagalata 3:11). Bophelo bja tumelo bo tla go kgoniša go tshepha Modimo ka go oketšega ka ntlha tšohle bophelong bja gago, le go dira tše latelang:
- E ya go Modimo ka thapelo ka mehla (Johane 15:7)
- Bala lentšu la Modimo ka Mehla (Ditiro 17:11) - Thoma ka Ebangedi ya Johane.
- Theeletša Modimo, motsotso ka motsotso. (Johane 14:21)
- Pakela Jesu ka bophelo ba gago ie mantšu a gago. (Mateu 4:19; Johane 15:8)
- Tshepha Modimo go se sengwe le se sengwe bophelong bja gago. (1 Peter 5:7)
- Moya Mokgethwa - mo dumelele go laola le go tiiša bophelo bja gago bja letšatši ka letšatši gape paka. (Bagalata 5:16,17; Ditiro 1:8)
BOHLOKWA BJA KOPANO YA BOKRESTE
Go Baherebu 10:25, re eletšwa go se nyatše "kopano ya rena bohle....empa re fela re tiišana..." Dikgong tše ntšhi di tuka botse gammogo; empa ga serumula se sengwe se beilwe thoko mollo o a tima. Go bjalo le ka kopano ya gago le baKreste ba bangwe. Ge o sa tsene kereke eo Kriste o hlomphiwang go yona mme lentšu la gagwe la rerwa, tšea kgato mme o be setho le bangwe batho bao ba humaneng Kriste bjalo ka mophološi mme le bona ba ikwelang lerato la gagwe.
A o rata go abelang ka boikhumanelo ba gago?


text:
NOVEMBER 14, 2013
PHILIPPINES
Ledimo le Matla la Haiyan le Sentše o Šoro Bogareng bja Philippines
MANILA, Philippines—Ledimo le matla la Haiyan (leo le bitšwago Yolanda ka se Sephilippine), e lego ledimo le matla kudu leo le wetšego naga yeo, le hlasetše Philippines ka November 8, 2013.
Go tloga ka November 13, 2013, ofisi ya lekala ya Dihlatse tša Jehofa ya Philippines e lego kua Manila e begile gore go hlokofetše Dihlatse tše 27. Magae a Dihlatse a 100 le mafelo a mahlano a borapedi a sentšwe ke ledimo.
Sehlopha se Bušago sa Dihlatse tša Jehofa kua ntlokgolo ya sona ya Brooklyn, New York, se lokišetša modiro wa lefase ka bophara wa go thuša dinakong tša dikotsi. E le karolo ya ditokišetšo tše, ofisi ya lekala ya Philippines e dutše e leka go išetša mafelo ao a kgomilwego ke kotsi dijo, meetse, dihlare tša kalafo le dilo tše dingwe tšeo di nyakegago. Ka Sontaga November 10, ke ge go tlile dilori tše ka bago tše lesome tšeo di tletšego ditlabakelo tša tlhakodišo gomme letšatšing le le latelago gwa tla dilori tše dingwe gape.
Batho ba tikologo yeo ga se ba ka ba ba le sebaka sa go lokiša tshenyo yeo e bakilwego ke tšhišinyego ya lefase ya bogolo bja 7.2 yeo e hlasetšego Philippines ka October 15, 2013, yeo e bolailego batho ba 218. Dipego di bontšha gore tšhišinyego ye e kgolo ya lefase e bolaile Dihlatse tša Jehofa tše tharo, e nngwe e bolailwe ke go kgerega ga maswika le go elela ga maraga mola tše dingwe tše pedi di wetšwe ke magae a tšona. Tšhišinyego ye e tlile ka moragonyana ga Ledimo le matla la Nari, leo le hlasetšego Philippines ka October 12, 2013, leo le bolailego batho ba 13.
Sehlopha se Bušago sa Dihlatse tša Jehofa se hlokomela ditshenyagalelo tša go hlakodiša ka go diriša meneelo ya lefase ka bophara. Sehlopha se Bušago gape se nyaka baithaopi bao ba nago le bokgoni gomme se dirišana le diofisi tša makala lefaseng ka moka go hwetša batho bao ba nago le bokgoni go thuša ka modiro wa go hlakodiša ba dirišana le balaodi le mekgatlo e mengwe ya naga.
Dean Jacek, e lego mmoleledi wa Dihlatse tša Jehofa kua Philippines, o itše: “Re tloga re kwele bohloko kudu ka baka la go hlokofalelwa moo go bakilwego ke masetlapelo ao a sa tšwago go direga. Ka baka la tshenyo ye le go huduega maikwelo ga bao ba kgomilwego ke kotsi go tloga go na le tlhokagalo e kgolo ya go ba homotša. Re tla tšwela pele re dira sohle seo re ka se kgonago go nea tlhakodišo le go thuša moyeng bagwera ba rena le baagišani.”
Ba Ditaba:
Bakeng sa Ditšhabatšhaba: J. R. Brown, Ofisi ya Boditšhabatšhaba, mogala +1 718 560 5000
Philippines: Dean Jacek, mogala +63 2 411 6090


text:
PHAFOGA! No. 4 2017 | Na o Dula o Swaregile?
Lehono, batho ba bantši ba dula ba swaregile kudu, gomme seo se ka dira gore segwera se senyege le gore malapa a se sa ipshina.
Re ka šomiša nako ya rena bjang ka tsela e lekalekanego?
Monna yo mongwe yo bohlale o kile a ngwala gore: “Seatla se se tletšego khutšo se phala diatla tše pedi tše di tletšego boitapišo gotee le go kitimiša phefo.”—Mmoledi 4:6.
Makasine wo wa Phafoga! o nea ditšhišinyo tša gore re ka šomiša bjang nako ya rena gabotse, gomme e nngwe ya ditšhišinyo tšeo ke dilo tšeo re swanetšego go di etiša pele bophelong.
TABA YA LETLAKALA LA KA NTLE
Na o Dula o Swaregile?
Batho ba bantši ba boletše gore ba thatafalelwa ke go swaragana le mošomo wa bona le go hlokomela lapa. Bothata bjo bo bakwa ke eng? Bo ka lokišwa bjang?
Nonyana e Makatšago e Bitšwago Arctic Tern
Go be go dumelwa gore dinonyana tšeo di bitšwago di-arctic tern mo ngwageng ge di huduga di fofa leeto la go ya le go boa la dikhilomithara tše e ka bago tše 35 200 go tloga tikologong ya Arctic go ya Antarctica. Yeo e no ba tabanyana e kgahlišago ka nonyana ye.
“Leina le Lebotse le Phala Mahumo a Mantši Kudu”
Go a kgonega go ba le leina le lebotse le gore ba bangwe ba re hlomphe. Seo se kgonega bjang?
Ge Bana ba Tšwile ka Gae
Gantši go ba thata kudu go banyalani ba bangwe ge bana ba gotše gomme ba tšwile ka gae. Batswadi ba ka dira’ng gore ba tlwaele lapa leo le se nago bana?
Ngaka ya go Lekola Malwetši a Bjoko e Hlalosa Tumelo ya Yona
Moprofesara Rajesh Kalaria o bolela ka mošomo le tumelo ya gagwe. O kgahlilwe ke eng ka thutamahlale? Ke eng seo se dirilego gore a ipotšiše gore bophelo bo thomile bjang?
Go Lekega
Ditlamorago tše dingwe tša gore batho ba ineele ge ba lekega ke go thubega ga manyalo, malwetši le letswalo le molato. Re ka phema bjang molaba wo?
Mmala o Motalalerata wa Thokolo
Go na le thokolo e nago le mmala o tseneletšego o motalalerata wo o sa kago wa bonwa seenyweng. Lega go le bjalo, thokolo ye ga e na seela se setalalerata. Bjale mmala wa thokolo ye o motalalerata o tšwa kae?
Dihlogo tše Dingwe tša Inthaneteng
Na Beibele e ka Nthuša go ba le Lapa Leo le Thabilego?
Keletšo e bohlale yeo e tšwago ka Beibeleng e šetše e thušitše banna le basadi ba dimilione go ba le lethabo ka gae.
Monica Richardson: Ngaka e Hlalosa Tumelo ya Yona
O ile a ipotšiša ge e ba ge ngwana a belegwa e no ba mohlolo goba go e na le motho yo a hlamilego seo. O ile a phetha ka’ng ka morago ga go ba le phihlelo e le ngaka?


text:
MOROKAMI No. 2 2017 | Na o tla Amogela Mpho e Kgolokgolo ya Modimo?
O NAGANA’NG?
Mpho e kgolokgolo yeo Modimo a re filego yona ke efe?
Beibele e re: “Modimo o ratile lefase kudu mo a ilego a gafa Morwa wa gagwe yo a tswetšwego a nnoši.”
Makasine wo wa Morokami o hlalosa lebaka leo Modimo a rometšego Jesu lefaseng gore a tlo re hwela, le kamoo re ka bontšhago tebogo bakeng sa mpho yeo.
TABA YA LETLAKALA LA KA NTLE
Mpho ya Moswananoši
Beibele e hlalosa mpho ya bohlokwahlokwa, yeo bao ba e amogelago ba ka šegofatšwago ka bophelo bjo bo sa felego. Na go ka ba le mpho yeo e e fetago ka bogolo?
TABA YA LETLAKALA LA KA NTLE
Mpho e Kgolokgolo ya Modimo—Ke ka Baka La’ng e le Bohlokwa Gakaakaa?
Ke dintlha dife tšeo di dirago gore mpho e nngwe e be bohlokwa go phala e nngwe? Go naganišiša ka dintlha tšeo go ka re thuša gore re be le tebogo e tsenetšego bakeng sa topollo.
TABA YA LETLAKALA LA KA NTLE
O tla Arabela Bjang Mphong e Kgolokgolo ya Modimo?
Lerato leo Kriste a nago le lona le re tutueletša go dira’ng?
Na go Nyakega Gore Motho a se Tsene Lenyalong e le Gore e be Modiredi wa Mokriste?
Madumedi a mangwe a kgothaletša gore baetapele ba ona ba bodumedi le baruti ba se tsene lenyalong. Eupša ke eng seo Mangwalo a se rutago ka taba ye?
Go Lokologa Bokgobeng—Nakong e Fetilego le Gona Bjale
Mehleng ya bogologolo, batho ba Modimo ba ile ba lokologa bokgobeng. Ka manyami, batho ba dimilione ba sa le boemong bjo bja go hloka toka.
Thabela Mehola ya go Nea
Go nea go hola wena le ba bangwe. Go kgothaletša tirišano le segwera. O ka ba bjang monei yo a neago ka go hlalala?
Beibele e Re’ng?
Beibele e re ‘mehla ya bofelo’ e tla ba “dinako tše di hlobaetšago tšeo go lego thata go lebeletšana le tšona.” Na tlhaloso yeo e swanela mehla yeo re phelago go yona?
Dihlogo tše Dingwe tša Inthaneteng
Sehlabelo sa Jesu ke “Topollo Bakeng sa ba Bantši” Bjang?
Topollo e re phološa bjang sebeng?